title: 2016 m. lapkričio 15 d. Tarybos sprendimas (ES) 2016/2026 dėl valstybių narių mokėtinų finansinių įnašų Europos plėtros fondui finansuoti, įskaitant 2018 m. sumos viršutinę ribą, 2017 m. metinę sumą, pirmąją 2017 m. įnašo dalį ir preliminarią neprivalomą tikėtinų metinių įnašų sumų 2019 m. ir 2020 m. prognozę

text:
19.11.2016

               LT

               Europos Sąjungos oficialusis leidinys

               L 313/25

         TARYBOS SPRENDIMAS (ES) 2016/2026
   2016 m. lapkričio 15 d.
   dėl valstybių narių mokėtinų finansinių įnašų Europos plėtros fondui finansuoti, įskaitant 2018 m. sumos viršutinę ribą, 2017 m. metinę sumą, pirmąją 2017 m. įnašo dalį ir preliminarią neprivalomą tikėtinų metinių įnašų sumų 2019 m. ir 2020 m. prognozę
   EUROPOS SĄJUNGOS TARYBA,
   atsižvelgdama į Europos Sąjungos sutartį ir į Sutartį dėl Europos Sąjungos veikimo,
   atsižvelgdama į 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių Partnerystės susitarimą (1) su paskutiniais pakeitimais (toliau – AKR ir ES partnerystės susitarimas),
   atsižvelgdama į Taryboje posėdžiavusių Europos Sąjungos valstybių narių Vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (2) (toliau – Vidaus susitarimas), ypač į jo 7 straipsnio 2 dalį,
   atsižvelgdama į 2015 m. kovo 2 d. Tarybos reglamentą (ES) 2015/323 dėl 11-ajam Europos plėtros fondui taikomo finansinio reglamento (3) (toliau – 11-ajam EPF taikomas finansinis reglamentas), ypač į jo 21 straipsnio 2 dalį,
   atsižvelgdama į Europos Komisijos pasiūlymą,
   kadangi:

               (1)

               pagal 11-ajam EPF taikomo finansinio reglamento 21 straipsnio 2 dalyje nustatytą tvarką ne vėliau kaip 2016 m. spalio 15 d. Komisija pateikia pasiūlymą, kuriame nurodoma a) 2018 m. metinės įnašo sumos viršutinė riba; b) 2017 m. metinė įnašo suma; c) 2017 m. pirmosios įnašo dalies suma ir d) preliminari neprivaloma tikėtinų metinių įnašų sumų 2019–2020 m. prognozė;

               (2)

               pagal 11-ajam EPF taikomo finansinio reglamento 52 straipsnį 2016 m. liepos 28 d. Europos investicijų bankas (EIB) pateikė Komisijai atnaujintus jo valdomų priemonių įsipareigojimų ir mokėjimų įverčius;

               (3)

               11-ajam EPF taikomo finansinio reglamento 22 straipsnio 1 dalyje nustatyta, kad reikalavimuose sumokėti įnašus pirmiausia paeiliui panaudojamos sumos, nustatytos ankstesniems Europos plėtros fondams. Todėl reikėtų panaudoti 10-ojo EPF lėšas;

               (4)

               Sprendimu (ES) 2015/2288 (4) Taryba, remdamasi Komisijos pasiūlymu, 2015 m. lapkričio 30 d. priėmė sprendimą, kuriuo nustatė, kad valstybių narių Komisijai ir EIB mokėtino 2017 m. EPF įnašo viršutinė riba yra atitinkamai 3 850 000 000 EUR ir 150 000 000 EUR;

               (5)

               Sprendimu 2013/759/ES (5)2013 m. gruodžio 12 d. Taryba patvirtino pereinamojo laikotarpio priemonės sukūrimą, priimdama sprendimą dėl EPF valdymo pereinamojo laikotarpio priemonių nuo 2014 m. sausio 1 d. iki įsigalios vidaus susitarimas dėl 11-ojo Europos plėtros fondo (toliau – pereinamojo laikotarpio priemonė),

         PRIĖMĖ ŠĮ SPRENDIMĄ:
   1 straipsnis
   Valstybių narių 2018 m. EPF įnašų metinės sumos viršutinė riba yra 4 550 000 000 EUR Komisijai ir 250 000 000 EUR – EIB.
   2 straipsnis
   Valstybių narių 2017 m. EPF įnašų metinė suma yra 4 000 000 000 EUR. Ji padalijama taip – 3 850 000 000 EUR skiriama Komisijai ir 150 000 000 EUR – EIB.
   3 straipsnis
   Kiekvienos valstybės narės Komisijai ir EIB mokėtinos 2017 m. EPF įnašų pirmosios dalys nurodytos šio sprendimo priede pateiktoje lentelėje.
   Tų įnašų mokėjimai gali būti koreguojami išskaičiuojant lėšas, skirtas pagal pereinamojo laikotarpio priemonę, laikantis kiekvienos valstybės narės Komisijai pateikto koregavimo plano, kuris pateiktas tvirtinant trečiąją 2015 m. įnašo dalį.
   4 straipsnis
   Preliminari neprivaloma tikėtinų metinių įnašų sumų 2019 m. prognozė yra tokia: 4 500 000 000 EUR Komisijai, 300 000 000 EUR EIB, o 2020 m. – 4 500 000 000 EUR Komisijai ir 300 000 000 EUR EIB.
   5 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. lapkričio 15 d.

            Tarybos vardu

            Pirmininkas

         I. KORČOK

      (1)  OL L 317, 2000 12 15, p. 3.

      (2)  OL L 210, 2013 8 6, p. 1.

      (3)  OL L 58, 2015 3 3, p. 17.

      (4)  2015 m. lapkričio 30 d. Tarybos sprendimas (ES) 2015/2288 dėl valstybių narių mokėtinų finansinių įnašų Europos plėtros fondui finansuoti, įskaitant 2017 m. sumos viršutinę ribą, 2016 m. įnašo sumą, pirmąją 2016 m. įnašo dalį ir preliminarią neprivalomą tikėtinų metinių įnašų sumų 2018 m. ir 2019 m. prognozę (OL L 323, 2015 12 9, p. 8).

      (5)  2013 m. gruodžio 12 d. Tarybos sprendimas 2013/759/ES dėl EPF valdymo pereinamojo laikotarpio priemonių nuo 2014 m. sausio 1 d. iki įsigalios vidaus susitarimas dėl 11-ojo Europos plėtros fondo (OL L 335, 2013 12 14, p. 48).

      PRIEDAS

                  Valstybės narės

                  10-asis EPF %

                  Pirmoji 2017 m. įnašo dalis (EUR)

                  mokėtina EIB

                  mokėtina Komisijai

                  Iš viso

                  10-asis EPF

                  10-asis EPF

                  Austrija

                  2,41

                  2 410 000,00

                  40 970 000,00

                  43 380 000,00

                  Belgija

                  3,53

                  3 530 000,00

                  60 010 000,00

                  63 540 000,00

                  Bulgarija

                  0,14

                  140 000,00

                  2 380 000,00

                  2 520 000,00

                  Kipras

                  0,09

                  90 000,00

                  1 530 000,00

                  1 620 000,00

                  Čekija

                  0,51

                  510 000,00

                  8 670 000,00

                  9 180 000,00

                  Danija

                  2,00

                  2 000 000,00

                  34 000 000,00

                  36 000 000,00

                  Estija

                  0,05

                  50 000,00

                  850 000,00

                  900 000,00

                  Suomija

                  1,47

                  1 470 000,00

                  24 990 000,00

                  26 460 000,00

                  Prancūzija

                  19,55

                  19 550 000,00

                  332 350 000,00

                  351 900 000,00

                  Vokietija

                  20,50

                  20 500 000,00

                  348 500 000,00

                  369 000 000,00

                  Graikija

                  1,47

                  1 470 000,00

                  24 990 000,00

                  26 460 000,00

                  Vengrija

                  0,55

                  550 000,00

                  9 350 000,00

                  9 900 000,00

                  Airija

                  0,91

                  910 000,00

                  15 470 000,00

                  16 380 000,00

                  Italija

                  12,86

                  12 860 000,00

                  218 620 000,00

                  231 480 000,00

                  Latvija

                  0,07

                  70 000,00

                  1 190 000,00

                  1 260 000,00

                  Lietuva

                  0,12

                  120 000,00

                  2 040 000,00

                  2 160 000,00

                  Liuksemburgas

                  0,27

                  270 000,00

                  4 590 000,00

                  4 860 000,00

                  Malta

                  0,03

                  30 000,00

                  510 000,00

                  540 000,00

                  Nyderlandai

                  4,85

                  4 850 000,00

                  82 450 000,00

                  87 300 000,00

                  Lenkija

                  1,30

                  1 300 000,00

                  22 100 000,00

                  23 400 000,00

                  Portugalija

                  1,15

                  1 150 000,00

                  19 550 000,00

                  20 700 000,00

                  Rumunija

                  0,37

                  370 000,00

                  6 290 000,00

                  6 660 000,00

                  Slovakija

                  0,21

                  210 000,00

                  3 570 000,00

                  3 780 000,00

                  Slovėnija

                  0,18

                  180 000,00

                  3 060 000,00

                  3 240 000,00

                  Ispanija

                  7,85

                  7 850 000,00

                  133 450 000,00

                  141 300 000,00

                  Švedija

                  2,74

                  2 740 000,00

                  46 580 000,00

                  49 320 000,00

                  Jungtinė Karalystė

                  14,82

                  14 820 000,00

                  251 940 000,00

                  266 760 000,00

                  Iš viso ES 27

                  100,00

                  100 000 000,00

                  1 700 000 000,00

                  1 800 000 000,00


title: 2012 m. vasario 28 d. Tarybos sprendimas, kuriuo skiriami ir pakeičiami Europos profesinio mokymo plėtros centro valdančiosios tarybos nariai

text:
13.3.2012

               LT

               Europos Sąjungos oficialusis leidinys

               C 74/6

         TARYBOS SPRENDIMAS
   2012 m. vasario 28 d.
   kuriuo skiriami ir pakeičiami Europos profesinio mokymo plėtros centro valdančiosios tarybos nariai
   2012/C 74/03
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Komisijos Tarybai pateiktą darbuotojų atstovų kategorijos nario kandidatūrą,
   kadangi:

               (1)

               2009 m. rugsėjo 14 d. sprendimu (2) Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2009 m. rugsėjo 18 d. iki 2012 m. rugsėjo 17 d.;

               (2)

               atsistatydinus Luz Blanca COSIO ALMEIDA tapo laisva Centro valdančiosios tarybos darbuotojų atstovų kategorijos nario vieta,

         NUSPRENDĖ:
   Vienintelis straipsnis
   Europos profesinio mokymo plėtros centro valdančiosios tarybos nariu likusiam kadencijos laikui iki 2012 m. rugsėjo 17 d. skiriamas šis asmuo:

      DARBUOTOJŲ ORGANIZACIJŲ ATSTOVAI:

               ISPANIJA

               Fernando PUIG-SAMPER
               Konfederacijos sekretorius,
               atsakingas už profesinį mokymą CCOO

      Priimta Briuselyje 2012 m. vasario 28 d.

            Tarybos vardu

            Pirmininkas

         N. WAMMEN

      (1)  OL L 39, 1975 2 13, p. 1.

      (2)  OL C 226, 2009 9 19, p. 2.


title: 1994 m. gruodžio 19 d. Tarybos ir Komisijos sprendimas dėl Europos Bendrijų bei jų valstybių narių ir Bulgarijos Respublikos Europos sutarties patvirtinimo

text:
Svarbus teisinis pranešimas

|

31994D0908

Oficialusis leidinys L 358 , 31/12/1994 p. 0001 - 0001 specialusis leidimas suomių kalba: skyrius 11 tomas 39 p. 0003  specialusis leidimas švedų kalba: skyrius 11 tomas 39 p. 0003

		Tarybos ir Komisijos sprendimas1994 m. gruodžio 19 d.dėl Europos Bendrijų bei jų valstybių narių ir Bulgarijos Respublikos Europos sutarties patvirtinimo(94/908/EAPB, EB, Euratomas)EUROPOS SĄJUNGOS TARYBA,EUROPOS BENDRIJŲ KOMISIJA,atsižvelgdamos į Europos anglių ir plieno bendrijos steigimo sutartį, ypač į jos 95 straipsnį,atsižvelgdamos į Europos bendrijos steigimo sutartį, ypač į jos 238 straipsnį kartu su 228 straipsnio 2 dalies antru sakiniu ir 3 dalies antra pastraipa,atsižvelgdamos į Europos atominės energijos bendrijos steigimo sutartį, ypač į jos 101 straipsnio antrą pastraipą,pasikonsultavusios su Konsultaciniu komitetu ir gavusios vieningą Tarybos pritarimą,atsižvelgdamos į Europos Parlamento pritarimą [1],atsižvelgdamos į pagal Europos atominės energijos bendrijos steigimo sutarties 101 straipsnį pareikštą Tarybos patvirtinimą,kadangi tam, kad būtų pasiekti Bendrijos tikslai, išdėstyti, visų pirma, Europos anglių ir plieno bendrijos steigimo sutarties 2 ir 3 straipsniuose, reikia patvirtinti 1993 m. kovo 8 d. Briuselyje pasirašytą Europos Bendrijų ir jų valstybių narių ir Bulgarijos Respublikos Europos sutartį; kadangi Sutartyje nėra numatyti visi šiuo sprendimu nustatyti atvejai,NUSPRENDĖ:1 straipsnisEuropos Bendrijų bei jų valstybių narių ir Bulgarijos Respublikos Europos sutartis, Protokolai, pasikeitimai raštais ir su ja susiję pareiškimai patvirtinami Europos bendrijos, Europos anglių ir plieno bendrijos ir Europos atominės energijos bendrijos vardu.Pirmoje pastraipoje minėti tekstai pridedami prie šio sprendimo.2 straipsnis1. Pagal atitinkamas Europos Bendrijų steigimo sutarčių nuostatas Taryba, remdamasi Komisijos pasiūlymu, arba tam tikrais atvejais Komisija, nustato būsimą Bendrijos poziciją Asociacijos Taryboje.2. Pagal 1 straipsnyje minėtos Sutarties 106 straipsnį Asociacijos Tarybai pirmininkauja Tarybos pirmininkas ir pristato Bendrijos poziciją. Asociacijos Komitetui, kaip nustatyta jo darbo reglamente, pirmininkauja Komisijos atstovas ir pristato Bendrijos poziciją.3 straipsnisTarybos pirmininkas Europos bendrijos vardu pateikia pranešimą, numatytą 1 straipsnyje minėtos Sutarties 124 straipsnyje. Komisijos pirmininkas taip pat pateikia pranešimą Europos anglių ir plieno bendrijos ir Europos atominės energijos bendrijos vardu.Priimta Briuselyje, 1994 m. gruodžio 19 d.Tarybos varduPirmininkasK. KinkelKomisijos varduJ. DelorsPirmininkas[1] OL C 315, 1993 11 22, p. 103.--------------------------------------------------


title: 2010/138/,Euratomas: 2010 m. vasario 24 d. Komisijos sprendimas, iš dalies keičiantis darbo tvarkos taisykles

text:
5.3.2010

               LT

               Europos Sąjungos oficialusis leidinys

               L 55/60

         KOMISIJOS SPRENDIMAS
   2010 m. vasario 24 d.
   iš dalies keičiantis darbo tvarkos taisykles
   (2010/138/ES, Euratomas)
   EUROPOS KOMISIJA,
   atsižvelgdama į Europos Sąjungos sutartį,
   atsižvelgdama į Sutartį dėl Europos Sąjungos veikimo, ypač į jos 249 straipsnį,
   atsižvelgdama į Europos atominės energijos bendrijos steigimo sutartį, ypač į jos 106a straipsnį,
   PRIĖMĖ ŠĮ SPRENDIMĄ:
   1 straipsnis
   Komisijos darbo tvarkos taisyklių (1) 1–29 straipsniai pakeičiami šio sprendimo priede pateikiamu tekstu.
   2 straipsnis
   Šis sprendimas skelbiamas Europos Sąjungos oficialiajame leidinyje.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2010 m. vasario 24 d.

            Komisijos vardu

            Pirmininkas

         José Manuel BARROSO

      (1)  OL L 308, 2000 12 8, p. 26.

      PRIEDAS

         „I   SKYRIUS

            KOMISIJA

         1 straipsnis
         Kolegialumas
         Komisija veikia kolegialiai, vadovaudamasi šiomis darbo tvarkos taisyklėmis ir atsižvelgdama į prioritetus, nustatytus pagal pirmininko politines gaires, kaip nustatyta SESV 17 straipsnio 6 dalyje.
         2 straipsnis
         Politinės gairės, prioritetai, darbo programa ir biudžetas
         Atsižvelgdama į pirmininko nustatytas politines gaires, Komisija nustato prioritetus ir juos išdėsto metiniuose darbo programoje ir biudžeto projekte.
         3 straipsnis
         Pirmininkas
         1.   Pirmininkas nustato politines gaires, kuriomis vadovaudamasi Komisija vykdo užduotis (1). Jis vadovauja Komisijos darbams, siekdamas užtikrinti jų įvykdymą.
         2.   Pirmininkas priima sprendimą dėl Komisijos vidaus organizacinės struktūros, siekdamas užtikrinti veiklos nuoseklumą, veiksmingumą ir kolegialumą (2).
         Nepažeisdamas SESV 18 straipsnio 4 dalies nuostatų, pirmininkas priskiria Komisijos nariams tam tikras veiklos sritis, už kurias jie atsako rengdami Komisijos darbus ir įgyvendindami jos sprendimus (3).
         Pirmininkas gali prašyti Komisijos narių imtis tam tikrų veiksmų, kad būtų laikomasi jo nustatytų politinių gairių ir būtų įgyvendinami Komisijos nustatyti prioritetai.
         Pirmininkas turi teisę bet kada pakeisti priskirtas sritis (4).
         Pirmininko vadovaujami Komisijos nariai atlieka jo pavestas funkcijas (5).
         3.   Pirmininkas skiria pavaduotojus, išskyrus Sąjungos vyriausiąjį įgaliotinį užsienio reikalams ir saugumo politikai, iš Komisijos narių (6) ir tvirtina Komisijoje galiojančią eilės tvarką.
         4.   Pirmininkas gali sudaryti iš Komisijos narių darbo grupes ir skirti jų pirmininkus, nustatyti įgaliojimus, veiklos sąlygas, sudėtį ir trukmę.
         5.   Pirmininkas atstovauja Komisijai. Jis skiria Komisijos narius, kuriems paveda padėti jam atlikti šią funkciją.
         6.   Nepažeidžiant SESV 18 straipsnio 1 dalies nuostatų, pirmininko prašymu Komisijos narys atsistatydina (7).
         4 straipsnis
         Sprendimų priėmimo procedūros
         Komisijos sprendimai priimami:

                     a)

                     Komisijos posėdžiuose žodžiu pagal šių darbo tvarkos taisyklių 8 straipsnį; arba

                     b)

                     raštu pagal šių darbo tvarkos taisyklių 12 straipsnį; arba

                     c)

                     suteikiant įgaliojimus pagal šių darbo tvarkos taisyklių 13 straipsnį; arba

                     d)

                     deleguojant, laikantis šių darbo tvarkos taisyklių 14 straipsnyje nustatytos tvarkos.

            1   SKIRSNIS

               Komisijos posėdžiai

         5 straipsnis
         Posėdžių sušaukimo tvarka
         1.   Komisijos posėdžius sušaukia pirmininkas.
         2.   Paprastai Komisijos posėdžiai sušaukiami bent kartą per savaitę. Be to, prireikus organizuojami papildomi posėdžiai.
         3.   Komisijos nariai privalo dalyvauti visuose posėdžiuose. Jei jie negali dalyvauti, privalo laiku pranešti pirmininkui apie nedalyvavimo priežastis. Aplinkybes, dėl kurių jie galėtų nesilaikyti šių prievolių, svarsto pirmininkas.
         6 straipsnis
         Komisijos posėdžių darbotvarkė
         1.   Kiekvieno Komisijos posėdžio darbotvarkę tvirtina pirmininkas.
         2.   Nepažeidžiant pirmininko prerogatyvos tvirtinti darbotvarkę, bet koks pasiūlymas, susijęs su didelėmis išlaidomis, turi būti pateikiamas jį suderinus su Komisijos nariu, atsakingu už biudžetą.
         3.   Apie Komisijos nario į darbotvarkę siūlomą įtraukti klausimą pirmininkui turi būti pranešama pagal šių darbo tvarkos taisyklių 28 straipsnyje numatytas įgyvendinimo taisykles (toliau – įgyvendinimo taisyklės) Komisijos nustatytomis sąlygomis.
         4.   Apie darbotvarkę Komisijos nariams pranešama ir reikiami dokumentai jiems siunčiami pagal įgyvendinimo taisykles Komisijos nustatytomis sąlygomis.
         5.   Pirmininko pasiūlymu Komisija gali svarstyti bet kurį klausimą, kuris neįtrauktas į darbotvarkę arba kuriam svarstyti būtini dokumentai buvo išdalyti pavėluotai.
         7 straipsnis
         Kvorumas
         Kvorumui reikalingas posėdyje dalyvaujančių narių skaičius lygus Sutartyje nurodytai narių balsų daugumai.
         8 straipsnis
         Sprendimų priėmimas
         1.   Komisija priima sprendimus vieno ar daugiau jos narių pasiūlymu.
         2.   Komisija balsuoja vieno iš jos narių prašymu. Balsuojama dėl pirminio projekto arba dėl projekto su pakeitimais, padarytais už pasiūlymą atsakingo (-ų) nario (-ių) ar pirmininko.
         3.   Komisijos sprendimai priimami Sutartyje nurodyta narių balsų dauguma.
         4.   Pirmininkas konstatuoja balsavimo rezultatus, kurie įtraukiami į posėdžio protokolą, kaip numatyta šių darbo tvarkos taisyklių 11 straipsnyje.
         9 straipsnis
         Konfidencialumas
         Komisijos posėdžiai nėra vieši. Diskusijos konfidencialios.
         10 straipsnis
         Pareigūnų ir kitų asmenų dalyvavimas posėdžiuose
         1.   Posėdžiuose dalyvauja generalinis sekretorius ir pirmininko kabineto vadovas, nebent Komisija nusprendžia kitaip. Kitų asmenų dalyvavimas posėdžiuose reglamentuojamas įgyvendinimo taisyklėmis.
         2.   Jei Komisijos narys nedalyvauja posėdyje, posėdyje gali dalyvauti jo kabineto vadovas, kuris, pirmininko kvietimu, gali išdėstyti nedalyvaujančio nario nuomonę.
         3.   Komisija gali priimti sprendimą išklausyti bet kurį kitą asmenį.
         11 straipsnis
         Protokolai
         1.   Protokoluojami visi Komisijos posėdžiai.
         2.   Protokolų projektai pateikiami Komisijai tvirtinti kitame posėdyje. Patvirtintų protokolų autentiškumą parašais paliudija pirmininkas ir generalinis sekretorius.

            2   SKIRSNIS

               Kitos sprendimų priėmimo procedūros

         12 straipsnis
         Sprendimų priėmimo raštu procedūra
         1.   Sprendimas dėl vieno ar keleto Komisijos narių pateikto pasiūlymo gali būti priimtas raštu, jei pasiūlymui iš anksto pritaria teisės tarnyba ir atitinkamos tarnybos, su kuriomis konsultuojamasi šių darbo tvarkos taisyklių 23 straipsnyje nustatytomis sąlygomis.
         Pirmininko pasiūlymu pritarimas ir (arba) susitarimai gali būti pakeisti Komisijos narių susitarimu, jei posėdyje kolegija nusprendžia pradėti įgyvendinimo taisyklėse numatytą baigimo procedūrą raštu.
         2.   Šiuo tikslu projekto tekstas perduodamas raštu visiems Komisijos nariams įgyvendinimo taisyklėse Komisijos numatytomis sąlygomis ir nustatomas pranešimo apie projekto išlygas ar pakeitimus terminas.
         3.   Sprendimų priėmimo raštu procedūros metu bet kuris Komisijos narys gali prašyti surengti projekto svarstymą. Tokiu atveju jis turi pateikti pirmininkui motyvuotą prašymą.
         4.   Jei, pasibaigus nustatytam sprendimų priėmimo raštu terminui, nė vienas Komisijos narys nepateikė arba nepalaikė prašymo atidėti svarstymą, laikoma, kad Komisija projektą priėmė.
         13 straipsnis
         Sprendimų priėmimas taikant įgaliojimų suteikimo procedūrą
         1.   Jei visiškai laikomasi kolegialios atsakomybės principo, Komisija gali suteikti įgaliojimus vienam arba daugiau narių jos vardu įgyvendinti valdymo ar administravimo priemones, atsižvelgiant į jos nustatytus apribojimus ir sąlygas.
         2.   Pirmininko pritarimu Komisija taip pat gali pavesti vienam ar daugiau narių priimti kitoms institucijoms teikiamo akto arba pasiūlymo galutinį tekstą, dėl kurio esminių nuostatų susitarta per svarstymus.
         3.   Šiuo būdu suteiktus įgaliojimus galima perduoti generaliniams direktoriams ir departamentų vadovams, nebent perduoti aiškiai draudžiama sprendime dėl įgaliojimo.
         4.   Šio straipsnio 1, 2 ir 3 dalių nuostatos nepažeidžia taisyklių, kuriomis reglamentuojamas įgaliojimų finansiniais klausimais perdavimas ir įgaliojimų suteikimas paskyrimų institucijai bei darbo sutartis sudaryti įgaliotai institucijai.
         14 straipsnis
         Sprendimų priėmimas taikant įgaliojimų perdavimo procedūrą
         Jei visiškai laikomasi kolegialios atsakomybės principo, Komisija gali generaliniams direktoriams ir departamentų vadovams perduoti įgaliojimus jos vardu priimti valdymo ar administravimo priemones, atsižvelgiant į jos nustatytus apribojimus ir sąlygas.
         15 straipsnis
         Sprendimų dėl subsidijų teikimo ir viešųjų pirkimų priėmimas taikant perįgaliojimo procedūrą
         Generalinis direktorius arba departamento vadovas, kuriam pagal 13 ir 14 straipsnius perįgalioti arba perduoti įgaliojimai priimti finansavimo sprendimus, gali nuspręsti perduoti kompetentingam direktoriui arba, atsakingo Komisijos nario pritarimu, kompetentingam skyriaus vadovui įgaliojimą priimti tam tikrus sprendimus dėl projektų atrankos ir tam tikrus individualius sprendimus dėl subsidijų teikimo ir viešųjų pirkimų, atsižvelgiant į įgyvendinimo taisyklėse nustatytus apribojimus ir sąlygas.
         16 straipsnis
         Informavimas apie priimtus sprendimus
         Taikant sprendimų priėmimo raštu, įgaliojimų suteikimo ir perįgaliojimo procedūras priimti sprendimai užregistruojami dienos arba savaitės akte, kuris įtraukiamas į artimiausio Komisijos posėdžio protokolą.

            3   SKIRSNIS

               Bendrosios sprendimų priėmimo procedūrų nuostatos

         17 straipsnis
         Komisijos priimtų aktų autentiškumo patvirtinimas
         1.   Per posėdį Komisijos priimti aktai, pateikiami autentiška kalba, prisegami taip, kad nebūtų galima atskirti, prie akto santraukos, parengtos Komisijos posėdyje, kuriame tie aktai buvo priimti. Šių aktų autentiškumas patvirtinamas pirmininko ir generalinio sekretoriaus parašais paskutiniame santraukos puslapyje.
         2.   SESV 297 straipsnio 2 dalyje nurodytų įstatymo galios neturinčių Komisijos teisės aktų, priimtų taikant sprendimų priėmimo raštu procedūrą, autentiškumas patvirtinamas pirmininko ir generalinio sekretoriaus parašais paskutiniame santraukos puslapyje, minėtame šio straipsnio 1 dalyje, nebent dėl šių aktų paskelbimo ir įsigaliojimo datos negalima laukti artimiausio Komisijos posėdžio. Siekiant patvirtinti autentiškumą, šių darbo tvarkos taisyklių 16 straipsnyje minėto dienos akto kopija prisegama taip, kad nebūtų galima atskirti, prie šio straipsnio 1 dalyje nurodytos santraukos.
         Kiti aktai, priimti taikant sprendimų priėmimo raštu procedūrą, ir aktai, priimti taikant įgaliojimų suteikimo procedūrą, kaip nustatyta šių darbo tvarkos taisyklių 12 straipsnyje ir 13 straipsnio 1 bei 2 dalyse, pateikiami autentiška kalba ir prisegami taip, kad nebūtų galima atskirti, prie šių darbo tvarkos taisyklių 16 straipsnyje minėto dienos akto. Jie patvirtinami generalinio sekretoriaus parašu paskutiniame dienos akto puslapyje.
         3.   Aktai, priimti taikant įgaliojimų perdavimo arba perįgaliojimo procedūrą ir pateikiami autentiška kalba, pridedami taip, kad nebūtų galima atskirti, prie šių darbo tvarkos taisyklių 16 straipsnyje minėto dienos akto, naudojant šiam tikslui numatytą kompiuterinę programą. Šie aktų autentiškumas patvirtinamas atitikties deklaracija, kurią pasirašo pareigūnas, kuriam įgaliojimai perįgalioti arba perduoti pagal šių darbo tvarkos taisyklių 13 straipsnio 3 dalį, 14 ir 15 straipsnius.
         4.   Pagal šias darbo tvarkos taisykles „aktas“ – tai SESV 288 straipsnyje nurodytos formos aktas.
         5.   Pagal šias darbo tvarkos taisykles „autentiška kalba“ – tai, nepažeidžiant Tarybos reglamento (EB) Nr. 920/2005 (8), bet kuri Europos Sąjungos oficialioji kalba bendro pobūdžio aktuose, o kituose aktuose – adresato kalba.

            4   SKIRSNIS

               Komisijos sprendimų rengimas ir vykdymas

         18 straipsnis
         Komisijos narių grupės
         Komisijos narių grupės padeda koordinuoti ir rengti Komisijos darbus, remdamosi pirmininko nustatytomis politinėmis gairėmis ir įgaliojimais.
         19 straipsnis
         Kabinetai ir ryšiai su tarnybomis
         1.   Kiekvienas Komisijos narys turi savo kabinetą, kurio personalas padeda jam atlikti užduotis ir rengti Komisijos sprendimus. Pirmininkas priima kabinetų sudarymo ir veiklos taisykles.
         2.   Laikydamasis pirmininko patvirtintų principų, Komisijos narys patvirtina darbo su jam pavaldžiomis tarnybomis taisykles. Šioje tvarkoje pirmiausiai nurodoma, kokiu būdu Komisijos narys perduoda savo nurodymus šioms tarnyboms, iš kurių jis nuolat gauna visą su savo veiklos sritimi ir savo pareigų vykdymu susijusią informaciją.
         20 straipsnis
         Generalinis sekretorius
         1.   Generalinis sekretorius padeda pirmininkui įgyvendinant Komisijos prioritetus, kuriuos ji nustatė atsižvelgdama į pirmininko politines gaires.
         2.   Generalinis sekretorius padeda užtikrinti politinį nuoseklumą, organizuodamas būtiną tarnybų veiklos koordinavimą nuo pat parengiamųjų darbų pradžios, kaip numatyta, be kita ko, šių darbo tvarkos taisyklių 23 straipsnio nuostatose.
         Jis siekia dokumentų turinio kokybės, prižiūri, kad Komisijai pateikiami dokumentai atitiktų formos reikalavimus, ir šiuo atžvilgiu prisideda prie jų atitikties subsidiarumo bei proporcingumo principams, išorės įsipareigojimams, tarpinstituciniams aspektams ir Komisijos komunikacijos strategijai.
         3.   Generalinis sekretorius padeda pirmininkui organizuoti Komisijos veiklą ir posėdžius.
         Jis taip pat padeda pagal šių darbo tvarkos taisyklių 3 straipsnio 4 dalies nuostatas sudarytų darbo grupių pirmininkams ruošti ir organizuoti jų posėdžius. Jis atlieka šių grupių sekretoriaus funkcijas.
         4.   Generalinis sekretorius užtikrina sprendimų priėmimo procedūrų ir šių darbo tvarkos taisyklių 4 straipsnyje nurodytų sprendimų įgyvendinimą.
         Išskyrus ypatingus atvejus, jis imasi reikalingų priemonių, kad apie Komisijos dokumentus būtų pranešta ir kad jie būtų paskelbti Europos Sąjungos oficialiajame leidinyje, taip pat, kad Komisijos ir jos tarnybų dokumentai būtų perduoti kitoms Europos Sąjungos institucijoms ir nacionaliniams parlamentams.
         Jis užtikrina, kad tarp Komisijos narių būtų platinama jų pageidaujama rašytinė informacija.
         5.   Generalinis sekretorius atsako už oficialiuosius santykius su kitomis Europos Sąjungos institucijomis, atsižvelgdamas į Komisijos sprendimą savarankiškai atlikti tam tikras funkcijas ar jas perduoti nariams arba tarnyboms.
         Šiuo atžvilgiu jis siekia užtikrinti bendrą nuoseklumą, koordinuodamas tarnybų veiklą, kai dirbama kartu su kitomis institucijomis.
         6.   Generalinis sekretorius užtikrina, kad Komisija būtų tinkamai informuojama apie vidaus ir tarpinstitucinių procedūrų eigą.
         II   SKYRIUS

            KOMISIJOS TARNYBOS

         21 straipsnis
         Tarnybų struktūra
         Siekdama parengti ir vykdyti veiklą ir taip įgyvendinti prioritetus bei pirmininko nustatytas politines gaires, Komisija sudaro tarnybas, suskirstytas į generalinius direktoratus ir jiems prilyginamas tarnybas.
         Generaliniai direktoratai ir jiems prilyginamos tarnybos paprastai skirstomos į direktoratus, o direktoratai – į skyrius.
         22 straipsnis
         Specialiųjų pareigybių ir struktūrų įsteigimas
         Ypatingais atvejais konkrečioms užduotims vykdyti pirmininkas gali įsteigti atskiras pareigybes bei struktūras ir nustatyti jų įgaliojimus bei veiklos taisykles.
         23 straipsnis
         Tarnybų bendradarbiavimas ir veiklos koordinavimas
         1.   Siekdamos užtikrinti Komisijos veiklos veiksmingumą, tarnybos glaudžiai bendradarbiauja ir koordinuoja savo veiklą nuo pat Komisijos sprendimų rengimo ir įgyvendinimo pradžios.
         2.   Už pasiūlymo parengimą atsakinga tarnyba nuo pat parengiamųjų darbų pradžios rūpinasi veiksmingu visų tarnybų, kurios dėl joms suteiktų įgaliojimų ar atsakomybės arba dėl klausimo pobūdžio yra teisėtai suinteresuotos pasiūlymu, bendradarbiavimu.
         3.   Prieš pateikdama dokumentą Komisijai, atsakinga tarnyba, remdamasi įgyvendinimo taisyklėmis, laiku konsultuojasi su kitomis tarnybomis, kurios yra teisėtai suinteresuotos projektu.
         4.   Su Teisės tarnyba derinami visi teisės aktų projektai bei pasiūlymai ir visi dokumentai, galintys turėti teisinių pasekmių.
         Būtina derinti tuos dokumentų projektus, kurie pateikiami svarstyti pagal šių darbo tvarkos taisyklių 12, 13 ir 14 straipsniuose numatytas sprendimų priėmimo procedūras, išskyrus sprendimus, susijusius su standartiniais dokumentais, dėl kurių jau buvo susitarta (kartotiniai dokumentai). Šių darbo tvarkos taisyklių 15 straipsnyje nurodytų aktų derinti nereikia.
         5.   Su generaliniu sekretoriatu privaloma derinti visus pasiūlymus:

                     —

                     kurie pateikiami tvirtinti taikant sprendimų priėmimo žodžiu procedūrą, nepažeidžiant darbuotojų teisės teikti individualaus pobūdžio klausimus, arba

                     —

                     kurie turi politinę reikšmę, arba

                     —

                     kurie įtraukti į Komisijos metinę darbo programą arba į galiojantį programavimo dokumentą, arba

                     —

                     kurie susiję su institucijų veikla, arba

                     —

                     kurių vertinamas poveikis arba dėl kurių konsultuojamasi su visuomene,

               taip pat visas bendras pozicijas arba iniciatyvas, kurios gali įpareigoti Komisiją kitų institucijų ar įstaigų atžvilgiu.
         6.   Išskyrus šių darbo tvarkos taisyklių 15 straipsnyje nurodytus aktus, su generaliniu direktoratu, atsakingu už biudžetą, ir generaliniu direktoratu, atsakingu už žmogiškuosius išteklius ir saugumą, privaloma derinti visus dokumentus, galinčius turėti pasekmių biudžetui, finansams, personalui ir administracijai. Taip pat, jei reikia, derinama su tarnyba, atsakinga už kovą su sukčiavimu.
         7.   Atsakinga tarnyba turi stengtis parengti pasiūlymą taip, kad jis būtų priimtinas visoms tarnyboms, su kuriomis buvo tariamasi. Nepažeidžiant šių darbo tvarkos taisyklių 12 straipsnio nuostatų, jei nesutariama, kartu su pasiūlymu tarnyba pateikia skirtingas šių tarnybų nuomones.
         III   SKYRIUS

            PAVADAVIMAS

         24 straipsnis
         Veiklos nenutrūkstamumas
         Komisijos nariai ir tarnybos imasi visų būtinų priemonių veiklos nenutrūkstamumui užtikrinti, laikydamiesi šiuo tikslu Komisijos arba pirmininko priimtų nuostatų.
         25 straipsnis
         Pirmininko pavadavimas
         Jei pirmininkas negali eiti pareigų, šias pareigas eina vienas iš pirmininko pavaduotojų arba vienas iš pirmininko patvirtinta tvarka išrinktų narių.
         26 straipsnis
         Generalinio sekretoriaus pavadavimas
         Jei generalinis sekretorius negali eiti pareigų arba jo darbo vieta neužimta, šias pareigas eina tuo metu esantis aukščiausią kategoriją pasiekęs generalinio sekretoriaus pavaduotojas, jei kategorija vienoda – ilgiausiai kategorijoje ištarnavęs pavaduotojas, o jei ištarnauto laiko trukmė vienoda – vyriausias amžiumi pavaduotojas arba Komisijos paskirtas pareigūnas.
         Jei generalinio sekretoriaus pavaduotojo nėra arba Komisijos pareigūnas nepaskiriamas, pavaduoja tuo metu esantis aukščiausią kategoriją aukščiausioje pareigų grupėje pasiekęs pavaldinys, jei kategorija vienoda – ilgiausiai kategorijoje ištarnavęs pavaldinys, o jei ištarnauto laiko trukmė vienoda – vyriausias amžiumi pavaldinys.
         27 straipsnis
         Tiesioginių vadovų pavadavimas
         1.   Jei generalinis direktorius negali eiti pareigų arba jo darbo vieta neužimta, šias pareigas eina tuo metu esantis aukščiausią kategoriją pasiekęs generalinio direktoriaus pavaduotojas, jei kategorija vienoda – ilgiausiai kategorijoje ištarnavęs pavaduotojas, o jei ištarnauto laiko trukmė vienoda – vyriausias amžiumi pavaduotojas arba Komisijos paskirtas pareigūnas.
         Jei generalinio direktoriaus pavaduotojo nėra arba Komisijos pareigūnas nepaskiriamas, pavaduoja tuo metu esantis aukščiausią kategoriją aukščiausioje pareigų grupėje pasiekęs pavaldinys, jei kategorija vienoda – ilgiausiai kategorijoje ištarnavęs pavaldinys, o jei ištarnauto laiko trukmė vienoda – vyriausias amžiumi pavaldinys.
         2.   Jei pareigų negali eiti skyriaus vadovas arba jo darbo vieta neužimta, pavaduoja skyriaus vadovo pavaduotojas arba generalinio direktoriaus paskirtas pareigūnas.
         Jei skyriaus vadovo pavaduotojo nėra arba generalinis direktorius nepaskiria pareigūno, pavaduoja tuo metu esantis aukščiausią kategoriją aukščiausioje pareigų grupėje pasiekęs pavaldinys, jei kategorija vienoda – ilgiausiai kategorijoje ištarnavęs pavaldinys, o jei ištarnauto laiko trukmė vienoda – vyriausias amžiumi pavaldinys.
         3.   Jei pareigų negali eiti kuris nors kitas tiesioginis vadovas arba jo darbo vieta neužimta, atsakingo Komisijos nario pritarimu pavaduoja generalinio direktoriaus paskirtas pareigūnas. Jei generalinis direktorius nepaskiria pareigūno, pavaduoja tuo metu esantis aukščiausią kategoriją aukščiausioje pareigų grupėje pasiekęs pavaldinys, jei kategorija vienoda – ilgiausiai kategorijoje ištarnavęs pavaldinys, o jei ištarnauto laiko trukmė vienoda – vyriausias amžiumi pavaldinys.
         IV   SKYRIUS

            BAIGIAMOSIOS NUOSTATOS

         28 straipsnis
         Prireikus Komisija priima šių darbo tvarkos taisyklių įgyvendinimo taisykles.
         Komisija gali priimti papildomas priemones, susijusias su Komisijos ir jos tarnybų veikla, atsižvelgdama į technologijų ir IT pokyčius.
         29 straipsnis
         Šios darbo tvarkos taisyklės įsigalioja kitą dieną po jų paskelbimo Europos Sąjungos oficialiajame leidinyje.“

         (1)  Europos Sąjungos sutarties 17 straipsnio 6 dalies a punktas.

         (2)  Europos Sąjungos sutarties 17 straipsnio 6 dalies b punktas.

         (3)  Sutarties dėl Europos Sąjungos veikimo 248 straipsnis.

         (4)  Žr. 3 išnašą.

         (5)  Žr. 3 išnašą.

         (6)  Europos Sąjungos sutarties 17 straipsnio 6 dalies c punktas.

         (7)  Europos Sąjungos sutarties 17 straipsnio 6 dalies antra pastraipa.

         (8)  OL L 156, 2005 6 18, p. 3.


title: 2016 m. lapkričio 8 d. Tarybos sprendimas (BUSP) 2016/1961, kuriuo iš dalies keičiamas sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

text:
9.11.2016

               LT

               Europos Sąjungos oficialusis leidinys

               L 301/15

         TARYBOS SPRENDIMAS (BUSP) 2016/1961
   2016 m. lapkričio 8 d.
   kuriuo iš dalies keičiamas sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2014 m. kovo 17 d. Tarybos sprendimą 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (1), ypač į jo 3 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. kovo 17 d. Taryba priėmė Sprendimą 2014/145/BUSP;

               (2)

               po Rusijos Federacijos organizuotų Valstybės Dūmos rinkimų neteisėtai aneksuotame Kryme ir Sevastopolyje Taryba mano, kad į Sprendimo 2014/145/BUSP priede pateiktą asmenų, subjektų ir organizacijų, kuriems taikomos ribojamosios priemonės, sąrašą turėtų būti įtraukti šeši asmenys;

               (3)

               Sprendimo 2014/145/BUSP priedas turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Šio sprendimo priede išvardyti asmenys įtraukiami į Sprendimo 2014/145/BUSP priede pateiktą sąrašą.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2016 m. lapkričio 8 d.

            Tarybos vardu

            Pirmininkas

         P. KAŽIMÍR

      (1)  OL L 78, 2014 3 17, p. 16.

      PRIEDAS

         1 straipsnyje nurodytų asmenų sąrašas

                     Vardas, pavardė

                     Identifikuojamoji informacija

                     Motyvai

                     Įtraukimo į sąrašą data

                     „152.

                     Ruslan Ismailovich BALBEK
                     Руслан Исмаилович
                     Бальбек

                     Gimimo data: 1977 8 28
                     Gimimo vieta: Bekabad (Bekabadas), Uzbekistano TSR

                     Valstybės Dūmos narys, išrinktas iš neteisėtai aneksuotos Krymo Autonominės Respublikos.
                     Dūmos etninių reikalų komiteto pirmininko pavaduotojas.
                     2014 m. R. I. Balbek buvo paskirtas vadinamosios „Krymo Respublikos“ Ministrų Tarybos pirmininko pavaduotoju ir eidamas šias pareigas dėjo pastangas, kad neteisėtai aneksuotas Krymo pusiasalis būtų integruotas į Rusijos Federaciją; už tai apdovanotas medaliu „Už Krymo Respublikos gynybą“. Jis rėmė Krymo aneksiją viešais pareiškimais, be kita ko, savo profilyje „Vieningosios Rusijos“ (Krymo filialo) interneto svetainėje ir 2016 m. liepos 3 d. NTV interneto svetainėje paskelbtame straipsnyje.

                     2016 11 9

                     153.

                     Konstantin Mikhailovich BAKHAREV
                     Константин Михайлович
                     Бахарев

                     Gimimo data: 1972 10 20
                     Gimimo vieta: Simferopol (Simferopolis), Ukrainos TSR

                     Valstybės Dūmos narys, išrinktas iš neteisėtai aneksuotos Krymo Autonominės Respublikos.
                     Dūmos finansų rinkų komiteto narys.
                     2014 m. kovo mėn. K. M. Bakharev buvo paskirtas vadinamosios „Krymo Respublikos“ Valstybės Tarybos pirmininko pavaduotoju, o 2014 m. rugpjūčio mėn. – šio organo pirmuoju pirmininko pavaduotoju. Jis pripažino, kad asmeniškai dalyvavo 2014 m. įvykiuose, nulėmusiuose neteisėtą Krymo ir Sevastopolio aneksiją; šią aneksiją jis viešai rėmė, be kita ko, 2016 m. kovo 22 d. interneto svetainėje gazetakrimea.ru ir 2016 m. rugpjūčio 23 d. interneto svetainėje c-pravda.ru paskelbtame interviu. „Krymo Respublikos“„valdžios institucijos“ jį apdovanojo ordinu „Už lojalumą einant pareigas“.

                     2016 11 9

                     154.

                     Dmitry Anatolievich BELIK
                     Дмитрий Анатольевич
                     Белик

                     Gimimo data: 1969 10 17
                     Gimimo vieta: Kular Ust-Yansky (Kular Ust Jansko) rajonas, Autonominė Jakutijos TSR

                     Valstybės Dūmos narys, išrinktas iš neteisėtai aneksuoto Sevastopolio miesto.
                     Dūmos apmokestinimo komiteto narys.
                     Būdamas Sevastopolio savivaldybės administracijos nariu 2014 m. vasario–kovo mėn. jis rėmė vadinamojo „liaudies mero“ Alexei Chaliy veiklą. Jis viešai pripažino, kad dalyvavo 2014 m. įvykiuose, nulėmusiuose neteisėtą Krymo ir Sevastopolio aneksiją; šią aneksiją jis viešai gynė, be kita ko, savo interneto svetainėje ir 2016 m. vasario 21 d. interneto svetainėje nation-news.ru paskelbtame interviu.
                     Už dalyvavimą aneksavimo procese apdovanotas Rusijos valstybės II laipsnio ordinu „Už nuopelnus tėvynei“.

                     2016 11 9

                     155.

                     Andrei Dmitrievich KOZENKO
                     Андрей Дмитриевич
                     Козенко

                     Gimimo data: 1981 8 3
                     Gimimo vieta: Simferopol (Simferopolis), Ukrainos TSR

                     Valstybės Dūmos narys, išrinktas iš neteisėtai aneksuotos Krymo Autonominės Respublikos.
                     Dūmos finansų rinkų komiteto narys.
                     2014 m. kovo mėn. A. D. Kozenko buvo paskirtas vadinamosios „Krymo Respublikos“ Valstybės Tarybos pirmininko pavaduotoju. Jis viešai pripažino, kad dalyvavo 2014 m. įvykiuose, nulėmusiuose neteisėtą Krymo ir Sevastopolio aneksiją; šią aneksiją jis viešai gynė, be kita ko, 2016 m. kovo 12 d. interneto svetainėje gazetacrimea.ru paskelbtame interviu. Už dalyvavimą aneksavimo procese vietos „valdžios institucijos“ jį apdovanojo medaliu „Už Krymo Respublikos gynybą“.

                     2016 11 9

                     156.

                     Svetlana Borisovna SAVCHENKO
                     Светлана Борисовна
                     Савченко

                     Gimimo data: 1965 6 24
                     Gimimo vieta: Belogorsk (Belogorskas), Ukrainos TSR

                     Valstybės Dūmos narė, išrinkta iš neteisėtai aneksuotos Krymo Autonominės Respublikos.
                     Dūmos kultūros komiteto narė.
                     Nuo 2012 m. ji yra Krymo Autonominės Respublikos Aukščiausiosios Tarybos narė, o nuo 2014 m. kovo mėn. rėmė neteisėtai aneksuoto Krymo ir Sevastopolio integraciją į Rusijos Federaciją. 2014 m. rugsėjo mėn. Savchenko buvo išrinkta į vadinamosios „Krymo Respublikos“ Valstybės Tarybą. Ji ne kartą viešuose pareiškimuose gynė neteisėtą Krymo ir Sevastopolio aneksiją, be kita ko, 2016 m. balandžio 2 d. ir 2016 m. rugpjūčio 20 d. interneto svetainėje c-pravda.ru paskelbtuose interviu. 2014 m. apdovanota Rusijos valstybės II laipsnio ordinu „Už nuopelnus tėvynei“, o 2015 m. „Krymo Respublikos“„valdžios institucijos“ apdovanojo ją ordinu „Už lojalumą einant pareigas“.

                     2016 11 9

                     157.

                     Pavel Valentinovich SHPEROV
                     Павел Валентинович
                     Шперов

                     Gimimo data: 1971 7 4
                     Gimimo vieta: Simferopol (Simferopolis), Ukrainos TSR

                     Valstybės Dūmos narys, išrinktas iš neteisėtai aneksuotos Krymo Autonominės Respublikos.
                     Dūmos Nepriklausomų Valstybių Sandraugos (NVS) reikalų, Eurazijos integracijos ir ryšių su tėvynainiais komiteto narys.
                     2014 m. rugsėjo mėn. P. V. Shperov buvo „išrinktas“ į vadinamosios „Krymo Respublikos“ Valstybės Tarybą.
                     Jis viešai pripažino, be kita ko, 2016 m. rugsėjo 3 d. interneto svetainėje ldpr-rk.ru paskelbtame interviu savo vaidmenį 2014 m. įvykiuose, nulėmusiuose neteisėtą Krymo ir Sevastopolio aneksiją, ir visų pirma savo vaidmenį organizuojant neteisėtą referendumą dėl neteisėtos pusiasalio aneksijos.

                     2016 11 9“


title: 2017 m. birželio 8 d. Tarybos sprendimas (ES) 2017/971, kuriuo nustatoma vykdymo įgaliojimų neturinčių ES karinių BSGP misijų planavimo ir vykdymo tvarka ir iš dalies keičiami sprendimai 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo, 2013/34/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) ir (BUSP) 2016/610 dėl Europos Sąjungos BSGP karinės mokymo misijos Centrinės Afrikos Respublikoje (EUTM RCA)

text:
9.6.2017

               LT

               Europos Sąjungos oficialusis leidinys

               L 146/133

         TARYBOS SPRENDIMAS (ES) 2017/971
   2017 m. birželio 8 d.
   kuriuo nustatoma vykdymo įgaliojimų neturinčių ES karinių BSGP misijų planavimo ir vykdymo tvarka ir iš dalies keičiami sprendimai 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo, 2013/34/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) ir (BUSP) 2016/610 dėl Europos Sąjungos BSGP karinės mokymo misijos Centrinės Afrikos Respublikoje (EUTM RCA)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               Taryba yra nustačiusi, kad būtina stiprinti vykdymo įgaliojimų neturinčių ES karinių misijų planavimo ir vykdymo priemones;

               (2)

               2017 m. kovo 6 d. išvadose Taryba susitarė vadovaujantis trumpojo laikotarpio tikslu ES kariniame štabe (EUMS) Briuselyje sukurti Karinių misijų planavimo ir vykdymo centrą (MPCC), kuris strateginiu lygmeniu bus atsakingas už vykdymo įgaliojimų neturinčių karinių misijų operacinį planavimą ir vykdymą, Politiniam ir saugumo komitetui (PSK) vykdant politinę kontrolę ir strategiškai vadovaujant;

               (3)

               naujai sukurtas MPCC veiks lygiagrečiai ir koordinuodamas veiksmus su Civilinių operacijų planavimo ir vykdymo centru, visų pirma per Jungtinį paramos koordinavimo padalinį;

               (4)

               2017 m. kovo 6 d. išvadose Taryba nusprendė, kad MPCC direktoriumi bus EUMS generalinis direktorius, kuris, vykdydamas tas pareigas, prisiims vykdymo įgaliojimų neturinčių karinių misijų, įskaitant tris ES mokymo misijas Somalyje, Malyje ir Centrinės Afrikos Respublikoje, misijos vado funkcijas pagal MPCC direktoriaus įgaliojimus;

               (5)

               2017 m. kovo 6 d. išvadose Taryba taip pat pritarė pasiūlymams dėl strateginio prognozavimo bei priežiūros, pagal kuriuos Taryba, Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) ir PSK, jiems vykdant atitinkamas pareigas, susijusias su vykdymo įgaliojimų neturinčiomis karinėmis misijomis, būtų veiksmingai remiami atitinkamų Europos išorės veiksmų tarnybos (EIVT) krizių valdymo struktūrų, be kita ko, užtikrinant sistemingą misijų vado ir tų struktūrų sąveiką ir veiklos koordinavimą strateginiu politiniu lygmeniu, nedarant poveikio vadovavimo grandinei;

               (6)

               2017 m. birželio 8 d. Taryba patvirtino EUMS, įskaitant MPCC, konsoliduotus įgaliojimus. Tuose įgaliojimuose atsižvelgiama į EUMS ypatumus ir jo funkcijų specifiką, laikantis Tarybos sprendimo 2010/427/ES (1), kuriuo nustatoma EIVT struktūra ir veikimas, 4 straipsnio 3 dalies a punkto, pritaikius naujai Tarybos patvirtintai vadovavimo ir kontrolės tvarkai, ir jie pakeičia EUMS įgaliojimus, pridėtus prie Tarybos sprendimo 2001/80/BUSP (2) dėl Europos Sąjungos karinio štabo įsteigimo, kurie yra nebetaikomi. Todėl MPCC vykdys užduotis, kurios jam yra pavestos naujuosiuose konsoliduotuose įgaliojimuose;

               (7)

               atliktas būtinas parengiamasis darbas, kad MPCC galėtų prisiimti savo pareigas, visų pirma susijusias su ES mokymo misijomis Somalyje, Malyje ir Centrinės Afrikos Respublikoje;

               (8)

               todėl Taryba turėtų nustatyti vykdymo įgaliojimų neturinčių karinių misijų planavimo ir vykdymo tvarką ir iš dalies pakeisti tų trijų misijų vadovavimo grandinę;

               (9)

               MPCC direktorius turėtų vykdyti operacijos vado pareigas pagal Tarybos sprendimą (BUSP) 2015/528 (3), kuriuo nustatomas Europos Sąjungos karinio ar gynybinio pobūdžio operacijų bendrųjų sąnaudų finansavimo administravimo mechanizmas (ATHENA);

               (10)

               ES mokymo misijų pajėgų vadai turėtų, kai taikoma, dalyvauti rengiant misijų vado rekomendacijas PSK dėl trečiųjų valstybių dalyvavimo;

               (11)

               nedarant poveikio vadovavimo grandinei, vietos politines gaires ES misijos pajėgų vadams turėtų teikti ES specialusis įgaliotinis, kai taikoma, ir atitinkamos Sąjungos delegacijos regione;

               (12)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus. Danija nedalyvauja įgyvendinant šį sprendimą,

         PRIĖMĖ ŠĮ SPRENDIMĄ:
   1 straipsnis
   1.   Atsakomybė už vykdymo įgaliojimų neturinčių ES karinių misijų operacinį planavimą ir vykdymą kariniu strateginiu lygmeniu suteikiama Karinių misijų planavimo ir vykdymo centro (MPCC) direktoriui.
   2.   Operaciniu lygmeniu veiksmų vietoje kiekvienai vykdymo įgaliojimų neturinčiai karinei misijai, kai ji įsteigiama, vadovauja ES misijos pajėgų vadas, kuris vykdo veiklą vadovaujamas misijų vado funkcijas vykdančio MPCC direktoriaus.
   3.   MPCC direktorius, vykdydamas vykdymo įgaliojimų neturinčių karinių misijų vado funkcijas, vykdo veiklą Politiniam ir saugumo komitetui vykdant politinę kontrolę ir strategiškai vadovaujant pagal Sutarties 38 straipsnį.
   2 straipsnis
   1.   Laikantis ES vadovavimo ir kontrolės principų ir peržiūrėtų EUMS įgaliojimų, MPCC remia MPCC direktorių, jam vykdant misijų vadovo funkcijas, kaip stacionari karinio strateginio lygmens ne operacijos veiksmų vietoje esanti vadovavimo ir kontrolės struktūra, kuri yra atsakinga už vykdymo įgaliojimų neturinčių karinių misijų operacinį planavimą ir vykdymą, įskaitant Sąjungos pajėgų suformavimą, jų veiklos pradėjimą, jų palaikymą ir sugrąžinimą.
   2.   Kai misija įsteigiama, veiksmų vietoje ES misijos pajėgų vadui padeda misijos pajėgų štabas.
   3 straipsnis
   MPCC direktorius, prisiimdamas misijų vado funkcijas, vykdo operacijos vado pareigas pagal Sprendimą (BUSP) 2015/528.
   4 straipsnis
   Tarybos sprendimas 2010/96/BUSP (4) iš dalies keičiamas taip:

               1.

               2 straipsnio 1 ir 2 dalys pakeičiamos taip:
               „1.   EUTM Somalia misijos vadas yra Karinių misijų planavimo ir vykdymo centro (MPCC) direktorius.
               2.   EUTM Somalia ES misijos pajėgų vadu skiriamas brigados generolas Maurizio Morena.“

               2.

               3 straipsnio 1 ir 2 dalys pakeičiamos taip:
               „1.   MPCC yra stacionari karinio strateginio lygmens vadovavimo ir kontrolės struktūra už operacijos rajono ribų, atsakinga už EUTM Somalia operacinį planavimą ir vykdymą.
               2.   EUTM Somalia misijos pajėgų štabo vieta – Mogadiše, jo veiklai vadovauja ES misijos pajėgų vadas. Štabui taip pat priklauso ryšių palaikymo biuras Nairobyje.
               3.   Misijos pajėgų štabo paramos grupė Briuselyje yra MPCC dalis, kol bus pasiektas visiškas operacinis MPCC pajėgumas.“

               3.

               5 straipsnio 1 dalies ketvirto sakinio pabaigoje žodžiai „ES misijos vado“ pakeičiami žodžiais:
               „ES misijos pajėgų vado“.

               4.

               5 straipsnio 3 dalies antrame sakinyje prieš žodžius „į savo posėdžius“ įrašoma:
               „ir ES misijos pajėgų vadą“.

               5.

               6 straipsnio 2 dalies antrame sakinyje prieš žodžius „į savo posėdžius“ įrašoma:
               „ir ES misijos pajėgų vadą“.

               6.

               7 straipsnio 2 dalis pakeičiama taip:
               „2.   Nedarant poveikio vadovavimo grandinei, vietos politines gaires ES misijos pajėgų vadui teikia ES specialusis įgaliotinis Somalio pusiasalyje, koordinuojant su atitinkamomis Sąjungos delegacijomis regione.“

               7.

               8 straipsnio 2 dalyje prieš žodžius „bei ESKK“ įrašoma:
               „konsultuojantis su ES misijos pajėgų vadu,“.

               8.

               11 straipsnio 5 dalyje sakinio pabaigoje įrašoma:
               „, ir (arba) ES misijos pajėgų vadui“.

               9.

               13 straipsnio 2 dalyje žodžiai „ES misijos vado“ pakeičiami žodžiais:
               „ES misijos pajėgų vado“.

         5 straipsnis
   Tarybos sprendimas 2013/34/BUSP (5) iš dalies keičiamas taip:

               1.

               2 straipsnio 1 ir 2 dalys pakeičiamos taip:
               „1.   EUTM Mali misijos vadas yra Karinių misijų planavimo ir vykdymo centro (MPCC) direktorius.
               2.   EUTM Mali ES misijos pajėgų vadu skiriamas brigados generolas Peter Devogelaere.“

               2.

               3 straipsnio 1 ir 2 dalys pakeičiamos taip:
               „1.   MPCC yra stacionari karinio strateginio lygmens vadovavimo ir kontrolės struktūra už operacijos rajono ribų, atsakinga už EUTM Mali operacinį planavimą ir vykdymą.
               2.   EUTM Mali misijos pajėgų štabo vieta – Malyje, jo veiklai vadovauja ES misijos pajėgų vadas.
               3.   Misijos pajėgų štabo paramos grupė Briuselyje yra MPCC dalis, kol bus pasiektas visiškas operacinis MPCC pajėgumas.“

               3.

               5 straipsnio 1 dalies ketvirto sakinio pabaigoje žodžiai „ES misijos vadų“ pakeičiami žodžiais:
               „ES misijos pajėgų vadų“.

               4.

               5 straipsnio 3 dalies antrame sakinyje prieš žodžius „į savo posėdžius“ įrašoma:
               „ir ES misijos pajėgų vadą“.

               5.

               6 straipsnio 2 dalies antrame sakinyje prieš žodžius „į savo posėdžius“ įrašoma:
               „ir ES misijos pajėgų vadą“.

               6.

               7 straipsnio 2 dalis pakeičiama taip:
               „2.   Nedarant poveikio vadovavimo grandinei, ES misijos pajėgų vadui politines gaires vietos lygiu teikia Europos Sąjungos specialusis įgaliotinis Sahelyje, koordinuojant su Sąjungos delegacijos Bamake vadovu.“

               7.

               8 straipsnio 2 dalyje prieš žodžius „bei ESKK“ įrašoma:
               „konsultuojantis su ES misijos pajėgų vadu,“.

               8.

               11 straipsnio 5 dalyje sakinio pabaigoje įrašoma:
               „ir (arba) ES misijos pajėgų vadui.“

         6 straipsnis
   Tarybos sprendimas (BUSP) 2016/610 (6) iš dalies keičiamas taip:

               1.

               2 straipsnio 1 ir 2 dalys pakeičiamos taip:
               „1.   EUTM RCA misijos vadas yra Karinių misijų planavimo ir vykdymo centro (MPCC) direktorius.
               2.   EUTM RCA ES misijos pajėgų vadu skiriamas brigados generolas Herman Ruys.“

               2.

               3 straipsnio 1 ir 2 dalys pakeičiamos taip:
               „1.   MPCC yra stacionari karinio strateginio lygmens vadovavimo ir kontrolės struktūra už operacijos rajonų ribų, atsakinga už EUTM RCA operacinį planavimą ir vykdymą.
               2.   EUTM RCA misijos pajėgų štabo vieta – Bangis, jo veiklai vadovauja misijos pajėgų vadas.
               3.   Misijos pajėgų štabo paramos grupė Briuselyje yra MPCC dalis, kol bus pasiektas visiškas operacinis MPCC pajėgumas.“

               3.

               5 straipsnio 1 dalies ketvirtame sakinyje žodžiai „ES misijos vadų“ pakeičiami žodžiais:
               „ES misijos pajėgų vadų“.

               4.

               5 straipsnio 3 dalies antrame sakinyje prieš žodžius „į savo posėdžius“ įrašoma:
               „ir ES misijos pajėgų vadą“.

               5.

               6 straipsnio 2 dalies antrame sakinyje prieš žodžius „į savo posėdžius“ įrašoma:
               „ir ES misijos pajėgų vadą“.

               6.

               7 straipsnio 2 dalis pakeičiama taip:
               „2.   Nedarant poveikio vadovavimo grandinei, ES misijos pajėgų vadas gauna Sąjungos delegacijos Centrinės Afrikos Respublikoje vadovo vietos politinius nurodymus.“

               7.

               7 straipsnio 4 dalyje žodžiai „ES misijos vado“ pakeičiami žodžiais:
               „ES misijos pajėgų vado“.

               8.

               8 straipsnio 2 dalyje prieš žodžius „ir ESKK“ įrašoma:
               „konsultuojantis su ES misijos pajėgų vadu,“.

               9.

               12 straipsnio 5 dalyje sakinio pabaigoje įrašoma:
               „ir (arba) ES misijos pajėgų vadui“.

         7 straipsnis
   Politinio ir saugumo komiteto sprendimai (BUSP) 2016/396 (7), (BUSP) 2016/2352 (8) ir (BUSP) 2017/112 (9) panaikinami.
   8 straipsnis
   Remdamasi vyriausiojo įgaliotinio ataskaita, Taryba atliks MPCC ir Jungtinio paramos koordinavimo padalinio sukūrimo peržiūrą praėjus metams nuo tada, kai jie pradės veikti visu pajėgumu, ir bet kuriuo atveju ne vėliau kaip iki 2018 m. pabaigos.
   9 straipsnis
   Šis sprendimas įsigalioja jo priėmimo dieną.

      Priimta Liuksemburge 2017 m. birželio 8 d.

            Tarybos vardu

            Pirmininkas

         U. REINSALU

      (1)  2010 m. liepos 26 d. Tarybos sprendimas 2010/427/ES, kuriuo nustatoma Europos išorės veiksmų tarnybos struktūra ir veikimas (OL L 201, 2010 8 3, p. 30).

      (2)  2001 m. sausio 22 d. Tarybos sprendimas 2001/80/BUSP dėl Europos Sąjungos karinio štabo įsteigimo (OL L 27, 2001 1 30, p. 7).

      (3)  2015 m. kovo 27 d. Tarybos sprendimas (BUSP) 2015/528, kuriuo nustatomas Europos Sąjungos karinio ar gynybinio pobūdžio operacijų bendrųjų sąnaudų finansavimo administravimo mechanizmas (ATHENA) ir kuriuo panaikinamas Sprendimas 2011/871/BUSP (OL L 84, 2015 3 28, p. 39).

      (4)  2010 m. vasario 15 d. Tarybos sprendimas 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo (OL L 44, 2010 2 19, p. 16).

      (5)  2013 m. sausio 17 d. Tarybos sprendimas 2013/34/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) (OL L 14, 2013 1 18, p. 19).

      (6)  2016 m. balandžio 19 d. Tarybos sprendimas (BUSP) 2016/610 dėl Europos Sąjungos BSGP karinės mokymo misijos Centrinės Afrikos Respublikoje (EUTM RCA) (OL L 104, 2016 4 20, p. 21).

      (7)  2016 m. kovo 15 d. Politinio ir saugumo komiteto sprendimas (BUSP) 2016/396 dėl Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) ES misijos vado skyrimo, kuriuo panaikinamas Sprendimas (BUSP) 2015/173 (EUTM Somalia/1/2016) (OL L 73, 2016 3 18, p. 99).

      (8)  2016 m. gruodžio 7 d. Politinio ir saugumo komiteto sprendimas (BUSP) 2016/2352 dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) ES misijos vado skyrimo, kuriuo panaikinamas Sprendimas (BUSP) 2016/939 (EUTM Mali/2/2016) (OL L 348, 2016 12 21, p. 25).

      (9)  2017 m. sausio 10 d. Politinio ir saugumo komiteto sprendimas (BUSP) 2017/112, kuriuo skiriamas Europos Sąjungos BSGP karinės mokymo misijos Centrinės Afrikos Respublikoje (EUTM RCA) ES misijos vadas (EUTM RCA/1/2017) (OL L 18, 2017 1 24, p. 47).


title: 2012/406/ES: 2012 m. liepos 16 d. Tarybos sprendimas, kuriuo skiriamas Regionų komiteto Ispanijai atstovaujantis narys ir Ispanijai atstovaujantis pakaitinis narys

text:
19.7.2012

               LT

               Europos Sąjungos oficialusis leidinys

               L 189/10

         TARYBOS SPRENDIMAS
   2012 m. liepos 16 d.
   kuriuo skiriamas Regionų komiteto Ispanijai atstovaujantis narys ir Ispanijai atstovaujantis pakaitinis narys
   (2012/406/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį;
   atsižvelgdama į Ispanijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Francisco ÁLVAREZ-CASCOS FERNÁNDEZ kadencijai tapo laisva viena Regionų komiteto nario vieta. Pasibaigus José PORTILLA GONZALEZ kadencijai tapo laisva viena pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. sausio 25 d. į Regionų komitetą skiriami:

               a)

               nariu:

                           —

                           Javier FERNÁNDEZ FERNÁNDEZ, Presidente del Principado de Asturias

                     ir

               b)

               pakaitiniu nariu:

                           —

                           Guillermo MARTÍNEZ SUÁREZ, Consejero de la Presidencia del Principado de Asturias.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. liepos 16 d.

            Tarybos vardu

            Pirmininkas

         S. ALETRARIS

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: 2009/941/EB: 2009 m. lapkričio 30 d. Tarybos sprendimas, kuriuo Europos bendrija sudaro 2007 m. lapkričio 23 d. Hagos protokolą dėl išlaikymo prievolėms taikytinos teisės

text:
16.12.2009

               LT

               Europos Sąjungos oficialusis leidinys

               L 331/17

         TARYBOS SPRENDIMAS
   2009 m. lapkričio 30 d.
   kuriuo Europos bendrija sudaro 2007 m. lapkričio 23 d. Hagos protokolą dėl išlaikymo prievolėms taikytinos teisės
   (2009/941/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 61 straipsnio c punktą kartu su 300 straipsnio 2 dalies pirmos pastraipos antru sakiniu ir 300 straipsnio 3 dalimi,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Bendrija stengiasi, kad būtų sukurta bendra teisminė erdvė, grindžiama abipusio sprendimų pripažinimo principu.

               (2)

               2008 m. gruodžio 18 d. Tarybos reglamente (EB) Nr. 4/2009 dėl jurisdikcijos, taikytinos teisės, teismo sprendimų pripažinimo ir vykdymo bei bendradarbiavimo išlaikymo prievolių srityje (2) numatyta, kad valstybėse narėse, kuriose privaloma laikytis 2007 m. lapkričio 23 d. Hagos protokolo dėl išlaikymo prievolėms taikytinos teisės (toliau – Protokolas), išlaikymo prievolėms taikytina teisė nustatoma pagal tą Protokolą.

               (3)

               Protokolas yra vienas iš svarbių dokumentų, kuriais išlaikymo kreditoriams ir skolininkams užtikrinamas didesnis teisinis tikrumas ir nuspėjamumas. Taikant vienodas taisykles, pagal kurias nustatoma taikytina teisė, bus sudarytos sąlygos laisvam sprendimų dėl išlaikymo prievolių cirkuliavimui Bendrijoje, nevykdant jokios kontrolės valstybėje narėje, kurioje prašoma vykdyti sprendimą.

               (4)

               Pagal protokolo 24 straipsnį regioninėms ekonominės integracijos organizacijoms, pavyzdžiui – Bendrijai, leidžiama pasirašyti, priimti, patvirtinti Protokolą arba prie jo prisijungti.

               (5)

               Bendrija turi išimtinę kompetenciją visais Protokolo reglamentuojamais klausimais. Tai neturi įtakos valstybių narių, kurioms šis sprendimas nėra privalomos ar taikomas, kaip nurodyta 11 ir 12 konstatuojamose dalyse, pozicijoms.

               (6)

               Bendrija turėtų patvirtinti Protokolą.

               (7)

               Protokolą valstybės narės tarpusavyje turėtų pradėti taikyti ne vėliau kaip 2011 m. birželio 18 d., kai pradedamas taikyti Reglamentas (EB) Nr. 4/2009.

               (8)

               Atsižvelgiant į tai, kad Protokolas ir Reglamentas (EB) Nr. 4/2009 yra glaudžiai susiję, jei Protokolas neįsigalios 2011 m. birželio 18 d., kai pradedamas taikyti Reglamentas (EB) Nr. 4/2009, tai Protokolo taisyklės Bendrijoje turėtų būti taikomos laikinai. Sudarant Protokolą šiuo tikslu reikėtų pateikti vienašalę deklaraciją.

               (9)

               Pagal Protokolo taisykles turėtų būti apibrėžiama išlaikymo prievolei taikytina teisė, jei sprendimas dėl tos prievolės turi būti pripažįstamas ir vykdomas laikantis Reglamentu (EB) Nr. 4/2009 nustatytų exequatur panaikinimo taisyklių. Siekiant užtikrinti, kad Bendrijoje išlaikymo reikalavimams, susijusiems su laikotarpiu iki ir po Protokolo įsigaliojimo arba laikino taikymo Bendrijoje, būtų taikomos tos pačios teisės kolizijos taisyklės, Protokolo taisyklės turėtų būti taikomos ir reikalavimams, susijusiems su laikotarpiu iki Protokolo įsigaliojimo arba laikino taikymo, neatsižvelgiant į jo 22 straipsnį. Sudarant Protokolą šiuo tikslu reikėtų pateikti vienašalę deklaraciją.

               (10)

               Pagal Protokolo dėl Jungtinės Karalystės ir Airijos pozicijos, pridedamo prie Europos Sąjungos sutarties ir Europos bendrijos steigimo sutarties, 3 straipsnį Airija dalyvauja priimant ir taikant šį sprendimą.

               (11)

               Pagal Protokolo dėl Jungtinės Karalystės ir Airijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 ir 2 straipsnius Jungtinė Karalystė nedalyvauja priimant šį sprendimą ir jis nėra jai privalomas ar taikomas.

               (12)

               Pagal Protokolo dėl Danijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         NUSPRENDĖ:
   1 straipsnis
   2007 m. lapkričio 23 d. Hagos protokolas dėl išlaikymo prievolėms taikytinos teisės patvirtinamas Europos bendrijos vardu.
   Protokolo tekstas pridedamas prie šio sprendimo.
   2 straipsnis
   Tarybos Pirmininkas įgaliojamas paskirti asmenį (-is), įgaliotą (-us) pasirašyti Protokolą, kad jis taptų privalomas Bendrijai.
   3 straipsnis
   Sudarydama Protokolą, Bendrija pagal jo 24 straipsnį pateikia šią deklaraciją:

      „Pagal Protokolo 24 straipsnį Europos bendrija pareiškia, kad ji turi kompetenciją visais šiuo protokolu reglamentuojamais klausimais. Europos bendrijai sudarius Protokolą, jos valstybės narės privalo jo laikytis.
      Šios deklaracijos tikslais sąvoka „Europos bendrija“ neapima Danijos, remiantis Protokolo dėl Danijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 ir 2 straipsniais, ir Jungtinės Karalystės, remiantis Protokolo dėl Jungtinės Karalystės ir Airijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 ir 2 straipsniais.“

   4 straipsnis
   1.   Bendrijoje Protokolo taisyklės laikinai taikomos, nepažeidžiant šio sprendimo 4 straipsnio, nuo 2011 m. birželio 18 d., kai pradedamas taikyti Reglamentas (EB) Nr. 4/2009, jei Protokolas neįsigalios iki to laiko.
   2.   Sudarydama Protokolą, Bendrija pateikia šią deklaraciją, siekdama atsižvelgti į galimą laikiną taikymą, kaip nurodyta 1 dalyje:

      „Europos bendrija pareiškia, kad ji laikinai taikys Protokolo taisykles nuo 2011 m. birželio 18 d., kai pradedamas taikyti 2008 m. gruodžio 18 d. Tarybos reglamentas (EB) Nr. 4/2009 dėl jurisdikcijos, taikytinos teisės, teismo sprendimų pripažinimo ir vykdymo bei bendradarbiavimo išlaikymo prievolių srityje (3), jei Protokolas neįsigalios iki to laiko pagal jo 25 straipsnio 1 dalį.“

   5 straipsnis
   1.   Nepaisant Protokolo 22 straipsnio, pagal Protokolo taisykles taip pat nustatoma teisė, taikytina išlaikymo reikalavimams, pareikštiems valstybėje narėje ir susijusiems su laikotarpiu iki Protokolo įsigaliojimo arba laikino taikymo Bendrijoje, tais atvejais, kai, remiantis Reglamentu (EB) Nr. 4/2009, bylos iškeltos, teisminiai susitarimai patvirtinti arba sudaryti ir autentiški dokumentai išduoti po 2011 m. birželio 18 d., kai pradedamas taikyti Reglamentas (EB) Nr. 4/2009.
   2.   Sudarydama Protokolą, Bendrija pateikia šią deklaraciją:

      „Europos bendrija pareiškia, kad ji taikys Protokolo taisykles ir išlaikymo reikalavimams, pareikštiems vienoje iš jos valstybių narių ir susijusiems su laikotarpiu iki Protokolo įsigaliojimo arba laikino taikymo Bendrijoje, tais atvejais, kai, remiantis 2008 m. gruodžio 18 d. Tarybos reglamentu (EB) Nr. 4/2009 dėl jurisdikcijos, taikytinos teisės, teismo sprendimų pripažinimo ir vykdymo bei bendradarbiavimo išlaikymo prievolių srityje (3), bylos iškeltos, teisminiai susitarimai patvirtinti arba sudaryti ir autentiški dokumentai išduoti po 2011 m. birželio 18 d., kai pradedamas taikyti minėtas Reglamentas.“

      Priimta Briuselyje 2009 m. lapkričio 30 d.

            Tarybos vardu

            Pirmininkė

         B. ASK

      (1)  2009 m. lapkričio 24 d. nuomonė (dar nepaskelbta Oficialiajame leidinyje).

      (2)  OL L 7, 2009 1 10, p. 1.

      (3)  OL L 7, 2009 1 10, p. 1.
   PRIEDAS

      VERTIMAS

         PROTOKOLAS

         dėl išlaikymo prievolėms taikytinos teisės

      Šį Protokolą pasirašiusios valstybės,
      Siekdamos nustatyti bendras nuostatas dėl išlaikymo prievolėms taikytinos teisės,
      Norėdamos modernizuoti 1956 m. spalio 24 d. Hagos konvenciją dėl vaikų išlaikymo prievolėms taikytinos teisės ir 1973 m. spalio 2 d. Hagos konvenciją dėl išlaikymo prievolėms taikytinos teisės,
      Norėdamos sukurti bendras taisykles dėl taikytinos teisės, kurios galėtų papildyti 2007 m. lapkričio 23 d. Hagos konvenciją dėl tarptautinio vaikų ir kitokių šeimos išlaikymo išmokų išieškojimo,
      Nusprendė sudaryti šį Protokolą ir susitarė dėl šių nuostatų:
      1 straipsnis
      Taikymo sritis
      1.   Šiame Protokole nustatoma teisė, taikytina išlaikymo prievolėms, kylančioms iš šeimos santykių, tėvystės ar motinystės, santuokos ar giminystės, įskaitant išlaikymo prievolę vaiko atžvilgiu, nepaisant tėvų šeiminės padėties.
      2.   Taikant šį Protokolą priimti sprendimai neturi prejudicinės galios jokių šio straipsnio 1 dalyje nurodytų santykių egzistavimui.
      2 straipsnis
      Visuotinis taikymas
      Šis Protokolas taikomas net jei taikytina teisė yra ne Susitariančiosios Valstybės teisė.
      3 straipsnis
      Bendra taisyklė dėl taikytinos teisės
      1.   Išlaikymo prievoles reglamentuoja kreditoriaus nuolatinės gyvenamosios vietos valstybės teisė, išskyrus atvejus, kai šiame Protokole nustatyta kitaip.
      2.   Jei kreditorius keičia nuolatinę gyvenamąją vietą, naujos nuolatinės gyvenamosios vietos valstybės teisė taikoma nuo pakeitimo momento.
      4 straipsnis
      Tam tikriems kreditoriams palankios specialios taisyklės
      1.   Šios nuostatos taikomos šių išlaikymo prievolių atveju:

                  a)

                  tėvams tenkančios vaikų išlaikymo prievolės;

                  b)

                  asmenims, išskyrus tėvus, tenkančios asmenų, kuriems nėra sukakę 21 metai, išlaikymo prievolės, išskyrus prievoles, atsirandančias dėl 5 straipsnyje nurodytų ryšių, ir

                  c)

                  vaikams tenkančios tėvų išlaikymo prievolės.

            2.   Jei kreditorius neturi galimybės gauti iš skolininko išlaikymo išmokas taikant 3 straipsnyje nurodytą teisę, taikoma teismo vietos teisė.
      3.   Neatsižvelgiant į 3 straipsnį, jei kreditorius kreipėsi į valstybės narės, kurioje yra skolininko nuolatinė gyvenamoji vieta, kompetentingą instituciją, taikoma teismo vietos teisė. Tačiau jei kreditorius neturi galimybės gauti iš skolininko išlaikymo išmokas taikant minėtą teisę, taikoma kreditoriaus nuolatinės gyvenamosios vietos valstybės teisė.
      4.   Jei kreditorius neturi galimybės gauti iš skolininko išlaikymo išmokų taikant 3 straipsnyje ir šio straipsnio 2 ir 3 dalyse nurodytą teisę, jeigu įmanoma, taikoma valstybės, kurios pilietybę turi ir kreditorius, ir skolininkas, teisė.
      5 straipsnis
      Speciali sutuoktiniams ir buvusiems sutuoktiniams taikoma taisyklė
      Jei išlaikymo prievolės susijusios su sutuoktiniais, buvusiais sutuoktiniais ar anuliuotos santuokos šalimis, 3 straipsnis netaikomas, jei viena iš šalių prieštarauja jo taikymui ir jei kitos valstybės, visų pirma jų paskutinės bendros nuolatinės gyvenamosios vietos valstybės, teisė yra glaudžiau susijusi su santuoka. Tokiu atveju taikoma tos kitos valstybės teisė.
      6 straipsnis
      Speciali taisyklė dėl gynybos
      Išlaikymo prievolių, nesusijusių su vaiko išlaikymo prievolėmis, atsirandančiomis dėl tėvų ir vaikų santykių, ir nurodytų 5 straipsnyje, atveju skolininkas gali užginčyti kreditoriaus pateiktą ieškinį, remdamasis tuo, kad tokia prievolė nėra numatyta nei pagal skolininko nuolatinės gyvenamosios vietos valstybės, nei pagal valstybės, kurios pilietybę turi abi šalys, jei tokia yra, teisę.
      7 straipsnis
      Teisės, taikytinos konkrečios bylos atveju, nurodymas
      1.   Neatsižvelgiant į 3–6 straipsnių nuostatas, išlaikymo kreditorius ir skolininkas gali aiškiai nurodyti, kad tam tikroje valstybėje nagrinėjamai konkrečiai bylai dėl išlaikymo būtų taikytina tos valstybės teisė.
      2.   Toks nurodymas šią bylą nagrinėjančioje institucijoje įforminamas rašytiniu susitarimu, kurį pasirašo abi šalys, arba užregistruojamu bet kurioje laikmenoje, kurioje pateikta informacija būtų galima vėliau remtis.
      8 straipsnis
      Taikytinos teisės nurodymas
      1.   Neatsižvelgiant į 3–6 straipsnių nuostatas, išlaikymo kreditorius ir skolininkas gali bet kuriuo metu nurodyti, kad išlaikymo prievolėms būtų taikoma viena iš toliau nurodytų teisių:

                  a)

                  valstybės, kurios pilietybę teisės nurodymo metu turi kuri nors iš šalių, teisė;

                  b)

                  valstybės, kuri teisės nurodymo metu yra kurios nors iš šalių nuolatinės gyvenamosios vietos valstybė, teisė;

                  c)

                  teisė, kurią šalys nurodė taikyti jų nuosavybės režimui, arba nuosavybės režimui faktiškai taikoma teisė;

                  d)

                  teisė, kurią šalys nurodė taikyti jų skyrybų arba separacijos atveju, arba skyrybų ar separacijos atveju faktiškai taikoma teisė.

            2.   Toks susitarimas sudaromas raštu arba užregistruojamas bet kurioje laikmenoje, kurioje pateikta informacija būtų galima vėliau remtis, ir jį pasirašo abi šalys.
      3.   Šio straipsnio 1 dalis netaikoma jaunesnių nei 18 metų arba suaugusių asmenų, kurie dėl pablogėjusių arba nepakankamų protinių ir fizinių sugebėjimų nepajėgia apginti savo interesų, išlaikymo prievolėms.
      4.   Neatsižvelgiant į teisę, kurią šalys nurodė pagal šio straipsnio 1 dalį, klausimas, ar kreditorius gali atsisakyti teisės į išlaikymą, sprendžiamas pagal valstybės, kuri teisės nurodymo metu yra kreditoriaus nuolatinės gyvenamosios vietos valstybė, teisę.
      5.   Šalių nurodyta teisė netaikoma, jei ją taikant kuri nors šalis susidurtų su akivaizdžiai neteisingomis ar nepagrįstomis pasekmėmis, nebent šalys teisės nurodymo metu buvo apie jas informuotos ir apie jas žinojo.
      9 straipsnis
      „Nuolatinė gyvenamoji vieta“ vietoj „pilietybės“
      Valstybė, kurios teisėje sąvoka „nuolatinė gyvenamoji vieta“ vartojama kaip siejantis veiksnys šeimos teisės klausimais, gali informuoti Hagos tarptautinės privatinės teisės konferencijos Nuolatinį biurą, kad jos institucijų nagrinėjamų bylų atveju 4 ir 6 straipsniuose pateikiamas žodis „pilietybė“ pakeičiamas į terminą „nuolatinė gyvenamoji vieta“, kaip nustatyta toje valstybėje.
      10 straipsnis
      Viešosios įstaigos
      Viešosios įstaigos teisę reikalauti, kad jai būtų kompensuotos kreditoriui išmokėtos išmokos, kurios jam buvo mokamos vietoj išlaikymo, reglamentuoja tai įstaigai taikytina teisė.
      11 straipsnis
      Taikytinos teisės apimtis
      Pagal išlaikymo prievolei taikytiną teisę, inter alia, nustatoma:

                  a)

                  ar kreditorius gali reikalauti išlaikymo, kokio dydžio ir iš ko;

                  b)

                  kokio dydžio išlaikymo kreditorius gali reikalauti atgaline data;

                  c)

                  išlaikymo išmokos dydžio apskaičiavimo ir indeksavimo pagrindas;

                  d)

                  kas turi teisę iškelti bylą dėl išlaikymo, išskyrus klausimus, susijusius su procesiniu veiksnumu ir atstovavimu procese;

                  e)

                  senaties terminai;

                  f)

                  išlaikymo skolininko prievolės mastas tuo atveju, kai viešoji įstaiga siekia susigrąžinti išmokas, kurios buvo mokamos kreditoriui vietoj išlaikymo.

            12 straipsnis
      Atgalinio nukreipimo arba nukreipimo į trečiosios valstybės teisę (renvoi) netaikymas
      Protokole „teisė“ – valstybėje galiojanti teisė, išskyrus teisės pasirinkimo taisykles.
      13 straipsnis
      Viešoji tvarka
      Protokole apibrėžtos teisės galima netaikyti tik tuo atveju, jeigu jos taikymas akivaizdžiai pažeistų teismo vietos viešąją tvarką.
      14 straipsnis
      Išlaikymo išmokos dydžio nustatymas
      NET jei pagal taikytiną teisę numatyta kitaip, nustatant išlaikymo išmokos dydį, atsižvelgiama į kreditoriaus poreikius, skolininko išteklius ir į kompensacijas, kurias kreditorius gavo vietoj periodinių išlaikymo išmokų.
      15 straipsnis
      Protokolo netaikymas nacionalinės teisės kolizijos atveju
      1.   Susitariančioji Valstybė, kurioje išlaikymo prievolėms taikomos skirtingos teisės sistemos ar teisės taisyklės, Protokolo normų neprivalo taikyti kolizijos atvejais, kilusiais tik dėl tokių skirtingų sistemų ar teisės taisyklių.
      2.   Šis straipsnis netaikomas regioninei ekonominės integracijos organizacijai.
      16 straipsnis
      Neunifikuotos teisės sistemos. Teritorijos klausimai
      1.   Jei valstybėje, kurios skirtinguose teritoriniuose vienetuose šio Protokolo taikymo srityje taikomos dvi ar kelios teisės sistemos ar skirtingos teisės taisyklės:

                  a)

                  bet kokia nuoroda į valstybės teisę, kai reikia, laikoma nuoroda į atitinkamame teritoriniame vienete galiojančią teisę;

                  b)

                  bet kokia nuoroda į tos valstybės kompetentingas institucijas ar viešąsias įstaigas, kai reikia, laikoma nuoroda į institucijas ir įstaigas, įgaliotas veikti atitinkamame teritoriniame vienete;

                  c)

                  bet kokia nuoroda į gyvenamąją vietą toje valstybėje, kai reikia, laikoma nuoroda į gyvenamąją vietą atitinkamame teritoriniame vienete;

                  d)

                  bet kokia nuoroda į valstybę, kurios pilietybę turi du asmenys, laikoma nuoroda į teritorinį vienetą, nustatytą pagal tos valstybės teisę arba, jei nėra atitinkamų taisyklių, nuoroda į teritorinį vienetą, su kuriuo išlaikymo prievolė yra glaudžiausiai susijusi;

                  e)

                  bet kokia nuoroda į valstybę, kurios pilietis yra asmuo, laikoma nuoroda į teritorinį vienetą, nustatytą pagal tos valstybės teisę arba, jei nėra atitinkamų taisyklių, nuoroda į teritorinį vienetą, su kuriuo tas asmuo yra glaudžiausiai susijęs.

            2.   Siekiant nustatyti pagal Protokolą taikytiną teisę valstybei, kurią sudaro du ar keli teritoriniai vienetai, kurių kiekvienas turi savo teisės sistemą arba teisės taisykles klausimais, kuriuos reglamentuoja šis Protokolas, taikomos šios taisyklės:

                  a)

                  jei tokioje valstybėje galioja taisyklės, nurodančios, kurio teritorinio vieneto teisė taikytina, tai taikoma to vieneto teisė;

                  b)

                  jei tokių taisyklių nėra, tai taikoma atitinkamo teritorinio vieneto teisė, kaip apibrėžta šio straipsnio 1 dalyje.

            3.   Šis straipsnis netaikomas regioninei ekonominės integracijos organizacijai.
      17 straipsnis
      Neunifikuotos teisės sistemos. Asmenys
      Siekiant nustatyti pagal Protokolą taikytiną teisę valstybei, kurioje yra dvi ar kelios teisės sistemos ar skirtingos teisės taisyklės, taikytinos įvairių kategorijų asmenims klausimais, kuriuos reglamentuoja šis Protokolas, bet kokia nuoroda į tokios valstybės teisę laikoma nuoroda į toje valstybėje galiojančių taisyklių nustatytą teisės sistemą.
      18 straipsnis
      Suderinimas su ankstesnėmis Hagos konvencijomis dėl išlaikymo
      Susitariančiųjų Valstybių tarpusavio santykiuose šis Protokolas pakeičia 1973 m. spalio 2 d. Hagos konvenciją dėl išlaikymo prievolėms taikytinos teisės ir 1956 m. spalio 24 d. Hagos konvenciją dėl vaikų išlaikymo prievolėms taikytinos teisės.
      19 straipsnis
      Suderinimas su kitais dokumentais
      1.   Šis Protokolas nedaro poveikio jokiam tarptautiniam dokumentui, kurio šalys yra arba tampa Susitariančiosios Valstybės ir kuriame yra nuostatų šio Protokolo reglamentuojamais klausimais, jei valstybės, tokio dokumento šalys, nėra pateikusios priešingos deklaracijos.
      2.   Šio straipsnio 1 dalis taip pat taikoma suderintiems įstatymams, paremtiems specialiais atitinkamų valstybių regioninio ar kitokio pobūdžio ryšiais.
      20 straipsnis
      Vienodas aiškinimas
      Aiškinant šį Protokolą atsižvelgiama į jo tarptautinį pobūdį ir poreikį skatinti vienodai jį taikyti.
      21 straipsnis
      Protokolo praktinio veikimo peržiūra
      1.   Hagos tarptautinės privatinės teisės konferencijos Generalinis sekretorius prireikus sušaukia specialią komisiją šio Protokolo praktiniam veikimui peržiūrėti.
      2.   Tokios peržiūros tikslais Susitariančiosios Valstybės bendradarbiauja su Hagos tarptautinės privatinės teisės konferencijos Nuolatiniu biuru ir kaupia su Protokolo taikymu susijusią teismų praktiką.
      22 straipsnis
      Pereinamojo laikotarpio nuostatos
      Šis Protokolas netaikomas išlaikymui, kurio reikalaujama Susitariančiojoje Valstybėje, už laikotarpį iki Protokolo įsigaliojimo toje valstybėje dienos.
      23 straipsnis
      Pasirašymas, ratifikavimas ir prisijungimas
      1.   Šis Protokolas teikiamas pasirašyti visoms valstybėms.
      2.   Šis Protokolas turi būti pasirašančiųjų valstybių ratifikuojamas, priimamas arba patvirtinamas.
      3.   Prie šio Protokolo gali prisijungti visos valstybės.
      4.   Ratifikavimo, priėmimo, patvirtinimo arba prisijungimo dokumentai deponuojami Nyderlandų Karalystės užsienio reikalų ministerijoje, kuri yra Protokolo depozitaras.
      24 straipsnis
      Regioninės ekonominės integracijos organizacijos
      1.   Regioninė ekonominės integracijos organizacija, kurią sudaro tik suverenios valstybės ir kuri turi kompetenciją nagrinėti kai kuriuos arba visus šio Protokolo reglamentuojamus klausimus, taip pat gali pasirašyti, priimti, patvirtinti šį Protokolą arba prisijungti prie jo. Regioninė ekonominės integracijos organizacija tokiu atveju turi Susitariančiosios Valstybės teises ir pareigas tiek, kiek organizacija turi kompetenciją nagrinėti šio Protokolo reglamentuojamus klausimus.
      2.   Regioninė ekonominės integracijos organizacija pasirašydama, priimdama, patvirtindama arba prisijungdama raštu informuoja depozitarą apie šio Protokolo reglamentuojamus klausimus, dėl kurių kompetenciją organizacijai perdavė jos valstybės narės. Organizacija nedelsdama raštu informuoja depozitarą apie visus savo kompetencijos pasikeitimus, kaip nurodyta pagal šią dalį paskelbtame paskutiniame pranešime.
      3.   Regioninė ekonominės integracijos organizacija pasirašydama, priimdama, patvirtindama arba prisijungdama gali pareikšti pagal 28 straipsnį, kad ji įgyvendina kompetenciją dėl visų šio Protokolo reglamentuojamų klausimų ir kad valstybės narės, kurios atitinkamu klausimu perdavė kompetenciją regioninei ekonominės integracijos organizacijai, privalo laikytis Protokolo atsižvelgiant į tai, kad organizacija jį pasirašė, priėmė, patvirtino arba prie jo prisijungė.
      4.   Įsigaliojant Protokolui į bet kokius regioninės ekonominės integracijos organizacijos deponuojamus dokumentus atsižvelgiama tik tuomet, jei regioninė ekonominės integracijos organizacija pateikia deklaraciją pagal šio straipsnio 3 dalį.
      5.   Kai reikia, visos šio Protokolo nuorodos į „Susitariančiąją Valstybę“ arba „valstybę“ taip pat taikomos regioninei ekonominės integracijos organizacijai, kuri yra Protokolo šalis. Jeigu regioninė ekonominės integracijos organizacija pagal šio straipsnio 3 dalį pateikia deklaraciją, kai reikia, visos šio Protokolo nuorodos į „Susitariančiąją Valstybę“ arba „valstybę“ taip pat taikomos atitinkamoms organizacijos valstybėms narėms.
      25 straipsnis
      Įsigaliojimas
      1.   Šis Protokolas įsigalioja pirmą mėnesio dieną praėjus trims mėnesiams po antrojo 23 straipsnyje nurodyto ratifikavimo, priėmimo, patvirtinimo arba prisijungimo dokumento deponavimo.
      2.   Vėliau Protokolas įsigalioja:

                  a)

                  kiekvienai valstybei arba regioninei ekonominės integracijos organizacijai, kaip apibrėžta 24 straipsnyje, jį ratifikavus, priėmus, patvirtinus arba prie jo prisijungus, pirmą mėnesio dieną praėjus trims mėnesiams nuo ratifikavimo, priėmimo, patvirtinimo arba prisijungimo dokumento deponavimo;

                  b)

                  kiekviename teritoriniame vienete, kuriame šio Protokolo galiojimas buvo išplėstas pagal 26 straipsnį, pirmą mėnesio dieną praėjus trims mėnesiams nuo pranešimo apie tame straipsnyje nurodytą deklaraciją.

            26 straipsnis
      Deklaracijos dėl neunifikuotų teisės sistemų
      1.   Jei valstybė turi du ar keletą teritorinių vienetų, kuriuose taikomos skirtingos su šiame Protokole nagrinėjamais klausimais susijusios teisės sistemos, pasirašydama, ratifikuodama, priimdama, patvirtindama ar prie jo prisijungdama ji gali pareikšti pagal 28 straipsnį, kad Protokolas taikomas visiems jos teritoriniams vienetams arba tik vienam ar keliems iš jų, ir gali pakeisti tokią deklaraciją bet kada pateikdama kitą deklaraciją.
      2.   Apie kiekvieną tokią deklaraciją pranešama depozitarui ir aiškiai nurodomi teritoriniai vienetai, kuriems taikomas šis Protokolas.
      3.   Jei valstybė nepateikia jokios deklaracijos pagal šį straipsnį, Protokolas taikomas visiems tos valstybės teritoriniams vienetams.
      4.   Šis straipsnis netaikomas regioninei ekonominės integracijos organizacijai.
      27 straipsnis
      Išlygos
      Negali būti daroma jokių šio Protokolo taikymo išlygų.
      28 straipsnis
      Deklaracijos
      1.   24 straipsnio 3 dalyje ir 26 straipsnio 1 dalyje nurodytos deklaracijos gali būti teikiamos pasirašant, ratifikuojant, priimant, patvirtinant arba prisijungiant arba bet kuriuo kitu metu po to ir gali būti bet kuriuo metu pakeičiamos arba panaikinamos.
      2.   Apie pareiškimą, pakeitimą ir panaikinimą pranešama depozitarui.
      3.   Pasirašant, ratifikuojant, priimant, patvirtinant arba prisijungiant pateikta deklaracija atitinkamoje valstybėje įsigalioja kartu su šiuo Protokolu.
      4.   Vėliau pateiktos deklaracijos ir visi deklaracijos pakeitimai arba jos panaikinimas įsigalioja pirmą mėnesio dieną praėjus trims mėnesiams nuo tos dienos, kai depozitaras gavo deklaraciją.
      29 straipsnis
      Denonsavimas
      1.   Bet kuri šio Protokolo Susitariančioji Valstybė gali jį denonsuoti depozitarui adresuotu rašytiniu pranešimu. Denonsavimas gali būti taikomas tik tam tikriems valstybės neunifikuotos teisės sistemos teritoriniams vienetams, kuriuose galioja šis Protokolas.
      2.   Denonsavimas įsigalioja pirmą mėnesio dieną praėjus dvylikai mėnesių nuo tos dienos, kai depozitaras gavo pranešimą. Jeigu pranešime nurodytas ilgesnis denonsavimo įsigaliojimo terminas, denonsavimas įsigalioja pasibaigus ilgesniam terminui po to, kai depozitaras gavo pranešimą.
      30 straipsnis
      Pranešimas
      Depozitaras Hagos tarptautinės privatinės teisės konferencijos valstybėms narėms, kitoms valstybėms ir regioninėms ekonominės integracijos organizacijoms, kurios pasirašė, ratifikavo, priėmė, patvirtino arba prisijungė pagal 23 ir 24 straipsnius, praneša apie:

                  a)

                  23 ir 24 straipsniuose nurodytą pasirašymą, ratifikavimą, priėmimą, patvirtinimą ir prisijungimą;

                  b)

                  Protokolo įsigaliojimo datą, remiantis 25 straipsniu;

                  c)

                  24 straipsnio 3 dalyje ir 26 straipsnio 1 dalyje nurodytas deklaracijas;

                  d)

                  bet kokį denonsavimą, kaip apibrėžta 29 straipsnyje.

         Tai patvirtindami, toliau nurodyti tinkamai įgalioti asmenys pasirašė šį Protokolą.
         Priimta 2007 m. lapkričio 23 d. Hagoje vienu egzemplioriumi, kurio tekstai anglų ir prancūzų kalbomis yra autentiški ir kuris deponuojamas Nyderlandų Karalystės Vyriausybės archyvuose; patvirtinta kopija diplomatiniais kanalais siunčiama kiekvienai Hagos tarptautinės privatinės teisės konferencijos valstybei narei nuo jos dvidešimt pirmosios sesijos dienos, ir kiekvienai valstybei, kuri yra tos sesijos dalyvė.


title: 2001 m. birželio 6 d. Komisijos Sprendimas dėl Europos vertybinių popierių rinkos priežiūros institucijų komiteto įsteigimo (pranešta dokumentu Nr. C(2001) 1501)tekstas svarbus EEE.

text:
Svarbus teisinis pranešimas

|

32001D0527

Oficialusis leidinys L 191 , 13/07/2001 p. 0043 - 0044

		Komisijos Sprendimas2001 m. birželio 6 d.dėl Europos vertybinių popierių rinkos priežiūros institucijų komiteto įsteigimo(pranešta dokumentu Nr. C(2001) 1501)(tekstas svarbus EEE)(2001/527/EB)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,kadangi:(1) Laisvė teikti paslaugas ir laisvas kapitalo judėjimas yra Bendrijos prioritetiniai tikslai, nustatyti EB sutarties 49 ir 56 straipsniuose.(2) Siekiant paspartinti ekonomikos augimą ir darbo vietų kūrimą Bendrijoje, svarbu sukurti tikrą finansinių paslaugų vidaus rinką.(3) Komisijos veiksmų plane, skirtame finansinėms paslaugoms [1], nurodoma, kokių veiksmų būtina imtis, kad būtų sukurta viena bendra finansinių paslaugų rinka.(4) 2000 m. kovo mėn. Lisabonos susitikime Europos Vadovų Taryba paragino šį veiksmų planą įgyvendinti iki 2005 m.(5) 2000 m. liepos 17 d. Taryba įsteigė Išminčių komitetą Europos vertybinių popierių rinkų reguliavimo klausimams nagrinėti.(6) Baigiamajame pranešime Išminčių komitetas paragino įsteigti du komitetus: Europos vertybinių popierių komitetą, sudarytą iš valstybių narių aukšto lygio atstovų, ir Europos vertybinių popierių rinkos priežiūros institucijų komitetą, sudarytą iš vertybinių popierių srityje kompetentingų nacionalinių valdžios institucijų vyresniųjų atstovų, kurie, inter alia, teiktų patarimus Komisijai.(7) Stokholme susirinkusi Europos Vadovų Taryba savo rezoliucijoje dėl veiksmingesnio vertybinių popierių rinkos reguliavimo Europos Sąjungoje oficialiai pritarė Komisijos ketinimui įsteigti nepriklausomą priežiūros institucijų komitetą, kaip siūloma Išminčių komiteto pranešime.(8) Europos vertybinių popierių rinkos priežiūros institucijų komitetas turėtų veikti kaip nepriklausoma institucija, svarstanti, diskutuojanti ir patarianti Komisijai vertybinių popierių klausimais.(9) Europos vertybinių popierių rinkos priežiūros institucijų komitetas taip pat turėtų prisidėti prie nuoseklaus ir savalaikio Bendrijos teisės aktų įgyvendinimo valstybėse narėse, užtikrindamas veiksmingesnį nacionalinių priežiūros institucijų bendradarbiavimą, organizuodamas kolegų atliekamą paržiūrą ir skatindamas geriausią praktiką [2].(10) Europos vertybinių popierių rinkos priežiūros institucijų komitetas turėtų organizuoti savo veiklos priemones ir palaikyti glaudžius veiklos ryšius su Komisija ir Europos vertybinių popierių komitetu. Jis turėtų iš savo narių išsirinkti pirmininką.(11) Europos vertybinių popierių rinkos priežiūros institucijų komitetas turėtų nuodugniai, iš anksto, taip pat atvirai ir viešai konsultuotis su rinkos dalyviais, vartotojais ir galutiniais vartotojais.(12) Europos vertybinių popierių rinkos priežiūros institucijų komitetas turėtų parengti savo darbo tvarkos taisykles ir visiškai atsižvelgti į Sutartyje nustatytas institucijų prerogatyvas bei institucijų pusiausvyrą [3],NUSPRENDĖ:1 straipsnisVertybinių popierių klausimams Bendrijoje nagrinėti įsteigiama nepriklausoma patariamoji grupė — Europos vertybinių popierių rinkos priežiūros institucijų komitetas (toliau — komitetas).2 straipsnisKomiteto užduotis — teikti patarimus Komisijai jos prašymu per, atsižvelgiant į klausimo skubumą, jos nustatytą terminą arba savo iniciatyva, pirmiausia dėl įgyvendinimo priemonių vertybinių popierių srityje projektų rengimo.3 straipsnisKomitetas sudaromas iš vertybinių popierių srityje kompetentingų nacionalinių valdžios institucijų aukšto lygio atstovų. Kiekviena valstybė narė paskiria aukšto lygio atstovą iš kompetentingos institucijos dalyvauti komiteto posėdžiuose.Komisija dalyvauja komiteto posėdžiuose ir paskiria aukšto lygio atstovą dalyvauti visose jo diskusijose.Komitetas iš savo narių išsirenka pirmininką.Komitetas gali į posėdžius pakviesti ekspertus ir stebėtojus.4 straipsnisKomitetas palaiko glaudžius veiklos ryšius su Komisija ir Europos vertybinių popierių komitetu.Komitetas gali sudaryti darbo grupes.5 straipsnisPrieš pateikdamas savo nuomonę Komisijai, komitetas nuodugniai ir iš anksto, taip pat atvirai ir viešai konsultuojasi su rinkos dalyviais, vartotojais ir galutiniais vartotojais.6 straipsnisKomitetas Komisijai teikia metines ataskaitas.7 straipsnisKomitetas patvirtina savo darbo tvarkos taisykles ir organizuoja savo veiklos priemones.8 straipsnisKomitetas darbą pradeda 2001 m. birželio 7 d.Priimta Briuselyje, 2001 m. birželio 6 d.Komisijos varduFrederik BolkesteinKomisijos narys[1] Kom. (1999) 232 galutinis.[2] Tekstas iš Stokholme susirinkusios Europos Vadovų Tarybos rezoliucijos 6 punkto trečiosios pastraipos.[3] Tekstas iš Stokholme susirinkusios Europos Vadovų Tarybos rezoliucijos preambulės paskutinės pastraipos.--------------------------------------------------


title: 2013/203/ES: 2013 m. balandžio 22 d. Tarybos sprendimas dėl Europos Sąjungos ir Šveicarijos Konfederacijos susitarimo dėl bendradarbiavimo taikant konkurencijos teisės aktus pasirašymo Europos Sąjungos vardu

text:
27.4.2013

               LT

               Europos Sąjungos oficialusis leidinys

               L 117/6

         TARYBOS SPRENDIMAS
   2013 m. balandžio 22 d.
   dėl Europos Sąjungos ir Šveicarijos Konfederacijos susitarimo dėl bendradarbiavimo taikant konkurencijos teisės aktus pasirašymo Europos Sąjungos vardu
   (2013/203/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 103 ir 352 straipsnius kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2010 m. gruodžio 10 d. Taryba įgaliojo Komisiją pradėti derybas su Šveicarijos Konfederacija dėl bendradarbiavimo taikant Sąjungos ir Šveicarijos Konfederacijos konkurencijos teisės aktus;

               (2)

               derybos su Šveicarijos Konfederacija užbaigtos;

               (3)

               Susitarimas turėtų būti pasirašytas su sąlyga, kad jis bus sudarytas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu įgaliojama pasirašyti Europos Sąjungos ir Šveicarijos Konfederacijos susitarimą dėl bendradarbiavimo taikant konkurencijos teisės aktus, su sąlyga, kad minėtas Susitarimas bus sudarytas (1).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą Sąjungos vardu su sąlyga, kad jis bus sudarytas.
   3 straipsnis
   Šis sprendimas įsigalioja jo priėmimo dieną.

      Priimta Liuksemburge 2013 m. balandžio 22 d.

            Tarybos vardu

            Pirmininkas

         S. COVENEY

      (1)  Susitarimo tekstas bus paskelbtas kartu su sprendimu dėl jo sudarymo.